Netizen kecam sikap riak suami Fatin Afeefa

KUALA LUMPUR: Suami kepada pelakon jelita, Fatin Afeefa iaitu Aliff Awang atau lebih dikenali sebagai Opai kembali menjadi bualan selepas dikatakan bersikap ‘riak’ ketika membuat sesi siaran langsung di aplikasi TikTok baru-baru ini.

“Ini Gift Tak Sampai Seribu, Pastu Nak Suruh Kita Cakap Thank You..”

Menerusi sesi live yang dirakam oleh netizen, Opai berkongsi rasa teruja apabila mendapat gift ‘ikan paus’ ketika sesi tersebut berlangsung, malah mempersoalkan netizen yang memberi gift murah ketika sesi live dan mahunya menitipkan ucapan terima kasih di atas pemberian gift berkenaan.

“Ada orang bagi gift ke? Haa ini baru gift. Kalau ya pun nak bagi gift, ini namanya gift, ikan paus. Ini gift tak sampai seribu, pastu nak suruh kita cakap thank you, agak-agak laa. I kalau masuk live orang, i bagi gift banyak-banyak,” kata Opai ketika sesi live di TikTok

Dalam pada itu, Opai turut menjawab soalan peminat mengenai rahsia kejayaannya yang berjaya konsisten selama empat tahun.

“Alhamdulillah konsisten laa empat tahun. Nak jaga kekayaan tu bukan senang,” jawab Opai.

Sesi live yang dimuat naik di laman Twitter telah mencetuskan pelbagai reaksi netizen yang menyifatkan suami Fatin Afeefa sebagai individu yang riak, malah ada yang mengungkit kisah lamanya yang pernah bergelut dalam meneruskan kehidupan sebelum menjadi berjaya seperti sekarang.

“Tak bersyukur gila, even gift rose tu pun pakai duit kot.”

“Opai kena humble balik. Aku tengok live dia dulu cerita pasal struggle, takde duit isi minyak, taubat solat tak tinggal, family kaya lepas tu muflis.”

Author

Tun Puteh Wanti

View all posts

View all posts


Songkok lipat kembali jadi trend masa kini

Namun, songkok lipat kembali menjadi kegilaan terutama dalam kalangan anak muda sejak dua tahun kebelakangan ini, menurut pemilik perniagaan songkok Masood Hussin atau lebih dikenali ‘Songkok Muar’, Nurdalila Abd Ghani.

“Songkok lipat yang dibuat khas oleh kami mudah dibawa dan disimpan serta semakin mendapat perhatian ramai. Sehingga kini, kami telah menerima tempahan melebihi 2,000 buah,” katanya ketika ditemui Bernama, baru-baru ini.

Bagaimanapun menurut Nurdalila, songkok lipat tidak boleh dipakai untuk majlis rasmi kerana dianggap kurang sesuai.

Nurdalila yang menyambung legasi pembuatan songkok daripada datuknya, Allahyarham Masood Hussin berkata, dia mendapat idea dan inovasi untuk menghasilkan songkok tersebut bersama suaminya Zahedy Zakariah, 45, apabila sering mendapat rungutan daripada pelanggan berkaitan kesukaran untuk menyimpan songkok.

Katanya, pada mulanya mereka berdua hanya ‘cuba-cuba’ sahaja membuat songkok lipat tersebut dengan menggunakan material sama dengan songkok biasa, sama ada songkok mahkota, songkok rata serta songkok daeng dan tidak menyangka ia mendapat sambutan tinggi.

Antara pelanggan terawal menempah songkok lipat di sini ialah bekas Perdana Menteri yang juga Ahli Parlimen Pagoh, Tan Sri Muhyiddin Yassin dan Ahli Parlimen Muar, Syed Saddiq Syed Abdul Rahman.

Tambah Nurdalila, dia menjaga kualiti songkok dihasilkannya dengan memilih bahan-bahan terbaik termasuk kain baldu diimport agar songkok yang terhasil mampu bertahan agak lama.

Semenjak songkok lipat kembali popular, Nurdalila berkata tempahan semakin menggalakkan sehingga mendapat permintaan dari Singapura dan Brunei.

Antara songkok lipat yang mendapat sambutan adalah daripada baldu hitam dan biru laut, namun bagi pelanggan di Johor mereka lebih menggemari warna royal blue.

“Selain mahu meneruskan legasi pembuatan songkok secara turun-temurun, minat dalam seni pembuatan songkok membuatkan saya terus berada dalam industri ini, walaupun pada mulanya ramai tidak menyangka saya (seorang wanita) membuat songkok,” katanya yang turut mengajar suami dan anak sulung, Itfan Raziq, 16, supaya ilmu berkenaan tidak hilang.

Berhubung cabaran dalam perniagaan, Nurdalila mengakui penularan wabak COVID-19 merupakan masa paling terjejas, dengan jualan songkok ketika itu hanya sekitar 10,000 sahaja berbanding kebiasaan 30,000 songkok setahun. – BERNAMA


Trend teknologi dron semakin popular

BUKIT JALIL: Penggunaan teknologi pesawat kawalan jauh, dron dilihat berpotensi besar di kebanyakan industri dalam negara.

Dron kini banyak digunakan oleh agensi kesihatan dan keselamatan, malah tidak mustahil ia boleh diperluas dalam industri pengangkutan, kurier dan mempengaruhi kehidupan domestik.

Justeru, Ketua Pegawai Operasi Berkumpulan Lestari Aero Industries Sdn Bhd, Ts Noriza Dani, berkata, kerajaan perlu melihat skop bidang aeroangkasa dan aeronautik lebih meluas kerana terdapat permintaan tinggi dalam pasaran khususnya, penggunaan teknologi dron yang semakin popular.

“Permintaan sentiasa ada, dan saya nampak bidang ini akan memangkin lagi industri dron kerana bukan sahaja kerajaan sudah gunakan dron, masyarakat juga melihat ia teknologi yang menyeronokkan.

“Jadi ada keperluan untuk mengadakan lebih banyak kempen kesedaran mengenai inovasi dron dan lebih banyak penyediaan tempat khas sebagai kawasan manfaat kepada pengguna serta penghasil dron,” katanya kepada MEDIA VARIASI ketika ditemui di kompleks MRANTI, Taman Teknologi Malaysia, di sini.

Katanya, kekerapan kempen kesedaran itu juga antara kaedah memberi pengetahuan dan pendidikan tentang aspek keselamatan penggunaan dron daripada berlaku kejadian tidak diingini.

Beliau turut mencadangkan, dua kawasan trek dron khas sama ada di tempat terbuka dan berjaring atau di bangunan yang menempatkan orang awam dan pengguna dron yang mengawal pesawat kecil itu di luar premis.

“Buat masa sekarang, tempat khas untuk pemain dron terhad, banyak yang terbiar tetapi memerlukan pematuhan syarat,” katanya.

Sementara itu katanya, inovasi dron perlu mematuhi syarat penggunaannya termasuk jarak ketinggian tidak melebihi 50 meter, tidak melebihi jarak lebih 12 kilometer dan berat dron tidak melebihi dua kilogram.

“Meskipun rekaan dron dicipta boleh berdaya tahan, namun kita masih khuatir dari segi keselamatan.

“Justeru, sesiapa sahaja yang memiliki dron perlu mendapatkan permit daripada CAAM kerana ada kawasan yang dilarang untuk penerbangan dron, perlu lebih berhati-hati,” katanya menjelaskan dua jenis dron iaitu ‘fix swing’ dan ‘multicopter’.

Penggunaan dron dijangka mempengaruhi gerak kerja kehidupan pada masa depan antaranya, dalam misi bantuan mencari dan menyelamat (SARS), membendung kebakaran hutan, mengurangkan penyebaran COVID19 melalui kurier tanpa sentuhan, kurier barang bersaiz kecil selain mengangkut bekalan ke kawasan tidak dapat diakses.

Author

MEDIAVARIASI

View all posts

View all posts


Buruh hina Agong, timbul  isu perkauman di Facebook dipenjara enam bulan

KUALA LUMPUR: Seorang buruh dipenjara enam bulan oleh Mahkamah Sesyen di sini hari ini kerana membuat dan menghantar komunikasi jelik dengan menghina Yang di-Pertuan Agong (YDPA) serta menimbulkan isu perkauman di laman Facebook miliknya.

Hakim N. Priscilla Hemamalini menjatuhkan hukuman itu ke atas Abdul Rahim Abdullah, 49, selaku Orang Kena Saman (OKS) selepas dia mengaku bersalah atas empat pertuduhan.

Mahkamah menjatuhkan hukuman penjara dua bulan bagi pertuduhan pertama manakala penjara empat bulan bagi tiga lagi pertuduhan dan memerintahkan hukuman penjara itu berjalan serentak bermula hari ini.

Bagi pertuduhan pertama, Abdul Rahim didakwa membuat dan memulakan hantaran komunikasi jelik berhubung isu perkauman dengan niat untuk menyakitkan hati orang lain di Facebooknya dengan menggunakan laman profil “Tuk Chik” pada 3.34 petang, 25 Jan lepas dan pautan itu kemudian dibaca di sebuah restoran di sini pada 5 petang, 8 April lepas.

Dia didakwa atas tiga lagi pertuduhan membuat dan memulakan hantaran komunikasi jelik terhadap YDPA dengan niat untuk menyakitkan hati orang lain di akaun Facebook sama, antara 10.52 pagi dan 11.26 pagi, pada 2 dan 3 April lepas dan pautan itu kemudian dibaca di Pejabat Jabatan Siasatan Jenayah Komersil Bukit Aman, Wangsa Maju di sini, pada 10.45 pagi, 5 April lepas.

Kesemua pertuduhan dibuat mengikut Seksyen 233 (1) (a) Akta Komunikasi dan Multimedia 1998 dan boleh dihukum mengikut Seksyen 233 (3) akta sama yang membawa hukuman denda maksimum RM50,000 atau penjara hingga setahun atau kedua-duanya, dan boleh didenda selanjutnya RM1,000 bagi setiap hari kesalahan itu diteruskan selepas sabitan.

Ketika rayuan, Abdul Rahim yang tidak diwakili peguam memohon hukuman ringan dengan alasan dia telah menyesal serta tidak berniat untuk memprovokasi mana-mana pihak, selain turut memohon maaf kepada institusi diraja atas kesalahan dilakukan.

Timbalan Pendakwa Raya Nurilya Ellyna Nur Azmal memohon hukuman setimpal supaya memberi pengajaran kepada tertuduh dan masyarakat luar, agar tidak melakukan kesalahan sama.

“Dalam kes ini secara terang OKS telah melanggar hak kebebasan bersuara serta tidak menghayati rukun negara kedua iaitu kesetiaan kepada raja dan negara, manakala bagi hantaran isu perkauman, OKS gagal mencerminkan budaya kesopanan dan kesusilaan yang perlu ada dalam setiap rakyat Malaysia yang hidup dalam masyarakat majmuk,” katanya. – BERNAMA


TH Heavy Engineering bukan lagi anak syarikat Tabung Haji

KUALA LUMPUR: TH Heavy Engineering Berhad (THHE) yang terkait dengan isu kelewatan penyerahan kapal peronda luar pesisir (OPV) milik Agensi Penguatkuasaan Maritim Malaysia (APMM) bukan lagi anak syarikat atau syarikat bersekutu di bawah Lembaga Tabung Haji (TH).

TH dalam kenyataan memaklumkan kepentingan agensi itu dalam THHE telah diambil alih sepenuhnya oleh anak syarikat di bawah Kementerian Kewangan, Urusharta Jamaah Sdn Bhd (UJSB) pada 2018.

“UJSB ialah sebuah syarikat pengurusan aset yang ditugaskan untuk menguruskan aset yang dipindahkan daripada Syarikat Pelaburan Berkaitan Kerajaan. Pemindahan THHE dilakukan kerana prestasi syarikat yang lemah dan tidak memberi pulangan yang dijangka kepada TH,” menurut kenyataan itu.

Semalam media melaporkan Naib Presiden Parti Amanah Negara (Amanah) Datuk Seri Dr Mujahid Yusof Rawa meminta Jawatankuasa Kira-Kira Wang Negara (PAC) untuk menyiasat kelewatan penyerahan OPV itu bagi mengelak kes dihadapi kapal tempur pesisir (LCS), berulang.

Mujahid mendakwa mengikut kontrak, THHE syarikat bersekutu TH sepatutnya menyerahkan tiga kapal OPV secara berperingkat mulai 2020 namun sehingga hari ini perkara itu tidak berlaku. – BERNAMA


Lelaki buat ancaman bom di Aeon Mall kena cekup

IPOH: Seorang lelaki berusia 38 tahun ditahan selepas dipercayai bertanggungjawab terhadap panggilan palsu ancaman bom di pusat beli-belah Aeon Mall Klebang, dekat Chemor, Ipoh, Perak pada Rabu.

Ketua Polis Daerah Ipoh, Asisten Komisioner Yahaya Hassan berkata, lelaki warga tempatan tersebut ditahan pada 9.30 malam di kawasan Tasek.

“Suspek dipercayai bertanggungjawab berdasarkan pengakuan dikumpul dan peranti komunikasi yang digunakan untuk membuat panggilan palsu. Suspek akan direman hari ini untuk siasatan lanjut,” katanya dalam kenyataan pada Khamis.

Yahaya berkata, kes disiasat mengikut Seksyen 507 Kanun keseksaan dan dengan tertangkapnya suspek kes dianggap selesai.

“Pemeriksaan di seluruh premis tidak menemukan sebarang objek meragukan. Kawasan bangunan disahkan selamat dan semua kakitangan dibenarkan masuk semula pukul 10.30 malam tadi,” katanya.

Pada Rabu, bangunan itu terpaksa dikosongkan dan dihenti operasi selepas pekerja premis menerima panggilan ancaman bom kira-kira 5.30 petang.

Susulan itu, Unit Pemusnah Bom Polis Diraja Malaysia dari Ibu Pejabat Polis Kontinjen Perak dibantu pasukan bomba melakukan pemeriksaan menyeluruh di bangunan tersebut.

Author

Fazleen Safina Abd Jamil

View all posts

View all posts


JAKIM yakin Mohd Na’im mampu bawa reformasi pengurusan hal ehwal agama

PUTRAJAYA: Jabatan Kemajuan Islam (JAKIM) yakin Senator Datuk Dr Mohd Na’im Mokhtar selaku Menteri Agama mampu membawa hala tuju agensi agama ke arah reformasi pengurusan hal ehwal Islam selaras semangat Kerajaan Perpaduan yang berpaksikan kedudukan Islam sebagai agama Persekutuan.

Ketua Pengarah Jakim, Datuk Hakimah Mohd Yusoff berkata, ini berdasarkan latar belakang serta pengalaman luas bekas Ketua Hakim Syarie dan Ketua Pengarah Jabatan Kehakiman Syariah Malaysia itu dalam pentadbiran hal ehwal Islam di negara ini.

Beliau berkata JAKIM selaku Sekretariat Majlis Kebangsaan Bagi Hal Ehwal Agama Islam (MKI) yakin dan percaya pelantikan Menteri Agama kali ini juga mendukung semangat MKI sebagaimana perubahan Peraturan MKI 2022 yang telah diperkenan Mesyuarat Majlis Raja-Raja Yang Ke-258, Mac lepas.

“Mewakili seluruh saf pengurusan dan warga JAKIM, saya mengucapkan selamat maju jaya kepada Mohd Na’im sebagai Menteri Agama yang baharu dilantik.

“Semoga Allah sentiasa  melimpahkan rahmat kepada menteri serta sentiasa diberi kekuatan untuk menjalankan amanah ini dengan cemerlang,” katanya dalam satu kenyataan pada Sabtu.

Beliau antara 27 Ahli Kabinet yang mengangkat sumpah jawatan di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara, Kuala Lumpur, pada Sabtu.

Terdahulu beliau dan empat lagi Ahli Kabinet yang dilantik menganggotai Kabinet Kerajaan Perpaduan  mengangkat sumpah jawatan sebagai Ahli Dewan Negara bagi tempoh sepenggal berkuat kuasa Sabtu. – BERNAMA


Isham Jalil minta UMNO buat referendum tiga juta ahli isu kerjasama dengan DAP

PETALING JAYA: UMNO diminta membuat referendum terhadap tiga juta ahlinya tentang keputusan untuk mengadakan kerjasama dengan DAP.

Perkara itu dibangkitkan Ahli Majlis Tertinggi UMNO, Isham Jalil bagi membalas kenyataan Setiausaha Agung DAP, Anthony Loke yang menyifatkan gesaan beliau berhubung kerjasama antara UMNO dan DAP sebagai pandangan peribadi.

“YB Anthony, saya wakil akar umbi UMNO. Akar umbi UMNO mahu UMNO kembali ke perjuangan asal iaitu mempertahankan hak-hak orang Melayu, bukan ikut telunjuk DAP untuk perjuangkan ‘Malaysian Malaysia’ dan hapus hak orang Melayu dan Bumiputera.

“Jika mahu tahu secara tepat apa yang akar umbi UMNO mahu, YB boleh minta kepada kawan-kawan pro DAP YB dalam UMNO untuk buat referendum dan tanya tiga juta akar umbi UMNO sama ada mereka mahu bekerjasama dengan DAP atau tidak,” katanya dalam hantaran di laman Facebook pada Selasa.

Terdahulu, Loke berkata, cadangan Isham supaya UMNO bertanding solo dalam pilihan raya tanpa Pakatan Harapan (PH) khususnya DAP itu bukan pendirian rasmi parti.

Pada Isnin, Isham menggesa UMNO berpisah dengan PH pada pilihan raya, namun, kekal sebahagian Kerajaan Perpaduan.

Katanya, gesaan UMNO bertanding solo sebagai Barisan Nasional (BN) penting dalam strategi mengembalikan semula sokongan akar umbi yang didakwa menolak kerjasama dengan DAP.

Menurut Isham, soal kerjasama UMNO dan PH merupakan isu asas perjuangan iaitu sama ada mempertahankan hak orang Melayu atau menyambut ‘Malaysian Malaysia’ yang diperjuangkan DAP selama ini.

Tegasnya, isu ini tidak boleh didukung berikutan ia amat bertentangan antara kedua-dua parti.

“Bila ada perubahan kepada asas perjuangan perlu ada referendum supaya asas tidak menyimpang dan dengan ini barulah kita tahu pandangan mana yang sebenarnya mewakili parti,” katanya.

Author

Fazleen Safina Abd Jamil

View all posts

View all posts


Wang saku naik ke RM4, tangani isu pelajar Orang Asli tercicir

KUALA LUMPUR: Bukan mudah untuk menggalakkan pelajar Orang Asli datang ke sekolah walaupun pelbagai kemudahan disediakan.

Antara alasan yang diberikan mereka adalah seperti menjaga adik beradik di rumah, bantu keluarga bertani dan menternak dan lain-lain.

Daripada data Kementerian Pendidikan Malaysia terdapat 686 pelajar atau 17.1 peratus tercicir persekolahan.

Ketika ini seramai 14,695 pelajar sekolah menengah dan 27,005 murid sekolah rendah daripada masyarakat Orang Asli.

Menteri Pembangunan Luar Bandar, Datuk Seri Mahdzir Khalid berkata, pelajar yang datang ke sekolah diberi wang saku, ibu bapa yang hantar anak ke sekolah diberi makan sarapan pagi percuma.

“Dahulu wang saku hanyalah RM2, tahun ini dinaikkan RM4 sehari.

“Sebanyak RM59 juta bantuan persekolahan termasuk wang saku dan peruntukan istimewa.

“Peruntukan itu juga termasuk menyediakan program khusus Orang Asli, kelas dewasa, program persekolahan pendidikan dan lain-lain,” katanya.

Beliau berkata demikian dalam sidang media sempena Majlis Perhimpunan Perdana Batin/Penghulu Orang Asli Bersama Pemimpin di ibu negara hari ini.

Turut hadir, Timbalan Menteri I KPLB, Datuk Seri Abdul Rahman Mohamad; Timbalan Menteri II KPLB, Datuk Hasbi Habibollah; Ketua Setiausaha KPLB, Datuk Ramlan Harun dan Ketua Pengarah JAKOA, Sapiah Mohd Nor.

Sementara itu, Mahadzir berkata, seramai 76 pelajar Orang Asli cemerlang dalam SPM tahun lalu.

“Seramai 131 pelajar dihantar ke luar negara sejak 2010.

“Ada yang jadi pensyarah, jurutera, doktor, peguam dan pegawai tinggi kerajaan, PTD di agensi lain.

“Kita mahu yang berjaya ini pulang balik menyumbang ke tempat asal mereka, tapi ada yang bertahun-tahun tak balik pula,” katanya.

Author

Tun Puteh Wanti

View all posts

View all posts


Jabatan Penjara tolak permintaan Najib hadiri Dewan Rakyat

KUALA LUMPUR: Jabatan Penjara menolak permohonan bekas Perdana Menteri, Datuk Seri Najib Tun Razak untuk hadir ke persidangan Dewan Rakyat, bermula hari ini.

Peguam utamanya, Tan Sri Muhammad Shafee Abdullah memberitahu pemberita hari ini bahawa jabatan tersebut menolak permintaan itu atas alasan keselamatan.

“Kami telah menulis kepada Ketua Pengarah Penjara pada 19 September lalu dan mereka menjawab mereka tidak membenarkan atas keselamatan.

“Saya dapati ia agak tidak betul, sudah pastinya Parlimen lebih selamat daripada mahkamah…kerana kami telah menerima keputusan dan telah menulis rayuan kepada Menteri Dalam Negeri, Datuk Seri Hamzah Zainudin,” katanya selepas prosiding perbicaraan penyelewengan dana RM2.3 bilion dana 1Malaysia Development Berhad (1MDB) yang dihadapi oleh Najib di Mahkamah Tinggi di sini.

Beliau berkata mereka akan memfailkan permohonan semakan kehakiman terhadap keputusan Jabatan Penjara jika mereka tidak menerima jawapan daripada Hamzah dan kementeriannya pada tengah hari esok atau sekiranya rayuan mereka ditolak.

Terdahulu, dalam Dewan Rakyat hari ini, Speaker Tan Sri Azhar Azizan Harun berkata, kehadiran Ahli Parlimen Pekan itu yang sedang menjalani hukuman penjara 12 tahun ketika ini ke sidang Dewan Rakyat bergantung kelulusan Jabatan Penjara.

Muhammad Shafee berkata, pihaknya juga telah menulis surat kepada Speaker Dewan Rakyat (Azhar Azizan) mengenai kelayakan Najib sebagai Ahli Parlimen.

“Beliau (Azhar Azizan) sendiri kata sebab ada dua dokumen, satu pengampunan sudah masuk, dalam tempoh 14 hari dan satu lagi permohonan semakan – Peraturan 137 Kaedah-Kaedah Mahkamah Persekutuan 1995, yang juga dalam tempoh 14 hari.

“Apabila Datuk Seri Najib melakukan perkara ini dalam tempoh 14 hari, sama ada ini, maka secara automatik beliau tidak hilang kelayakan. Beliau kekal sebagai Ahli Parlimen sehingga kedua-dua perkara ini diputuskan oleh pihak berkuasa yang berkenaan; satu oleh mahkamah dan satu lagi oleh Yang di-Pertuan Agong atau sehingga Pilihan Raya Umum akan datang,” katanya.

Muhammad Shafee berkata, anak guamnya juga mahu Jabatan Penjara mempertimbangkan untuk membenarkannya melawat kawasannya di Pekan, Pahang.

“Kami telah meminta…sekali sekala beliau sepatutnya boleh, selagi beliau seorang Ahli Parlimen, untuk diiring ke kawasannya. Ini adalah untuk dia mendengar rungutan rakyat dan kemudian mewakilkan kerja kepada pembantunya… selepas itu dia kembali ke penjara,” katanya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Audit forensik terhadap syarikat pembungkusan minyak masak bersubsidi – Annuar

Pengerusi Pasukan Khas Jihad Tangani Inflasi, Tan Sri Annuar Musa berkata, pihaknya akan memeriksa jumlah pengeluaran bahan mentah itu dan melakukan analisis sama ada kaedah yang digunakan ketika ini boleh diperbaiki atau dirombak.

“Saya tegaskan sekiranya semua pihak tidak memberikan kerjasama dan mendapati masih lagi menyeludup minyak masak bersubsidi maka pilihan kita adalah untuk merombak keseluruhan sistem tersebut.

“Tetapi pada masa ini, kita belum mengambil pendekatan itu kerana akan membuat penyiasatan terlebih dahulu. Kalau boleh kita tidak mahu mengganggu orang yang hendak melabur dalam membuat kilang sebab mereka sudah ada rangkaian sendiri dan sebagainya,” katanya.

Beliau berkata demikian kepada pemberita selepas melawat Karnival Digital Kementerian Komunikasi dan Multimedia sempena program Jelajah Aspirasi Keluarga Malaysia Kelantan di Stadium Sultan Muhammad IV hari ini.

Annuar, yang juga Menteri Komunikasi dan Multimedia, berkata beliau tidak akan sesekali membiarkan sistem yang terlalu longgar sehingga menyebabkan ketirisan dan akhirnya rakyat teraniaya.

“Kerajaan membelanjakan RM4 bilion untuk menampung kos subsidi bahan mentah ini. Jadi kalau yang RM4 bilion tu pergi ke Thailand atau Indonesia, ia tidak adil kepada rakyat sebab ia juga wang rakyat yang mesti sampai kepada rakyat,” katanya.

Perdana Menteri Datuk Seri Ismail Sabri Yaakob sebelum ini berkata kerajaan masih mengekalkan subsidi minyak masak dengan jumlah sebanyak RM4 bilion untuk tahun ini bagi menanggung kategori minyak masak kampit satu kilogram. -BERNAMA


MHO gesa pihak berkuasa ambil tindakan atas sindiket penipuan pelaburan

KUALA LUMPUR: Kerajaan dan Polis Diraja Malaysia (PDRM) digesa mengambil tindakan dengan ke atas sindiket penipuan pelaburan yang digerakkan bawah syarikat bernama ‘Zutello’.

Setiausaha Agung Pertubuhan Kemanusiaan Masyarakat Antarabangsa Malaysia (MHO), Datuk Hishamuddin Hashim berkata, sindiket penipuan ini masih lagi berleluasa walaupun polis telah melakukan siasatan.

Menurut Hishamuddin, sindiket ini mengambil kesempatan khususnya ke atas masyarakat Cina, yang dianggarkan lebih ribuan mangsa telah ditipu sindiket ini.

“Menggunakan modus operandi satu pelaburan, yang mana pelaburan ini diikat dengan satu sistem insurans, menyasarkan waktu di mana rakyat Malaysia sedang berada dalam tempoh kesusahan, waktu PKP, yang mana rakyat tidak boleh keluar dan hilang punca pendapatan.

“Mereka mengambil kesempatan dengan memperdaya dan ramai magsa yang tertipu, ada di kalangan mangsa merupakan warga emas yang telah menggunakan wang EPF mereka.

“Ada di kalangan mangsa telah menutup akaun insurans dan mengeluarkan wang bagi menyertai pelaburan ini. Ada di kalangan mangsa meminjam wang ‘ah long’ semata-mata ingin menyertai program ini.

“Sindiket ini sehingga ke hari ini belum lagi ditangkap, berleluasa dan mula menyediakan satu program yang baru dan menyasarkan bukan sahaja masyarakat Cina tetapi juga pelbagai bangsa,” katanya.

Beliau berkata demikian ketika membuat laporan polis beramai-ramai bersama hampir 200 orang mangsa dan beberapa wakil pertubuhan bukan kerajaan (NGO) di Ibu Pejabat Polis Daerah (IPD) Sentul pada Isnin.

Turut hadir bersama beliau dan mangsa ialah Bekas Ketua Polis Negara merangkap Presiden Pertubuhan Keprihatinan Jenayah Komuniti Malaysia (MCCC), Tan Sri Musa Hassan.

Hishamuddin juga mencadangkan agar pihak berkuasa menguatkuasakan Akta Kesalahan Keselamatan (Langkah-Langkah Khas) 2012 (SOSMA) dan Akta Pencegahan Jenayah (POCA) ke atas sindiket ini.

“Sekiranya pihak polis tidak melakukakan tindakan yang serius, kumpulan sindiket ini akan lebih bermaharajalela dan mereka akan lebih besar dan mungkin akan menjadi kartel penipuan yang akan menyasarkan lebih ramai rakyat Malaysia.

“Sebab itulah tindakan perlu diambil dengan serius. Kita ingin mencadangkan kepada pihak berkuasa khususnya polis di sebalik menggunakan Kanun Keseksaan Jenayah 420 Penipuan, turut untuk menggunakan pencegahan yang lain, seperti SOSMA dan POCA.

“Kita mendapat maklumat bahawa POCA seolah-olah dihentikan. Kita daripada MHO dan MCCC akan mendesak kerajaan supaya undang-undang POCA dikuatkuasakan semula kepada sindiket penipuan yang bermaharajalela,” tegasnya lagi.

Author

Faridah Amiratul

View all posts

View all posts


Bomba kenal pasti 259 lokasi panas berisiko banjir kilat

ALOR SETAR: Jabatan Bomba dan Penyelamat Malaysia (JBPM) Kedah mengenal pasti sebanyak 259 lokasi panas yang berisiko dinaiki air akibat banjir kilat di seluruh daerah itu.

Pengarah JBPM Kedah, Penolong Kanan Pesuruhjaya Bomba Awang Hidzel Awang Bujang berkata, sebanyak 56 kawasan berisiko dikesan di daerah Baling, diikuti Bandar Baharu (40), Kulim (40), Langkawi (31), Sik (23), Pendang (18), Kuala Muda (20) Kota Setar (16), Kubang Pasu (lapan) dan Padang Terap (lima).

Beliau berkata, beberapa lokasi iaitu di Kubang Pasu, Kota Setar dan Pokok Sena kini dilanda banjir kilat dan operasi membabitkan anggota bomba sedang dilakukan di kawasan terjejas.

“Selain itu, empat sungai berisiko banjir dikenal pasti di Kepala Batas iaitu di daerah Kubang Pasu, Changlun, Pendang dan Kuala Nerang.

“Semua sungai di kawasan itu dijangka dinaiki air pada kadar yang tinggi. Bagaimanapun pun setakat ini kita lihat pada waktu sekarang cuaca masih lagi elok tapi dalam masa terdekat mungkin hujan,” katanya ketika ditemui sewaktu melakukan pemantauan di Sungai Kedah, hari ini.

Awang Hidzel berkata, pihaknya turut melakukan persediaan menghadapi air pasang besar yang dijangka berlaku esok hingga 2 Oktober ini dan pemantauan dilakukan di lokasi yang dikenal pasti.

Beliau berkata, penduduk yang mana rumah mereka ditenggelami air akibat banjir perlu berpindah jika situasi semakin buruk.

Setakat ini, katanya, semua bot JBPM Kedah sudah melakukan ujian dan akan ditempatkan di lokasi panas banjir.

“Kekuatan anggota adalah seramai 848 orang termasuk anggota tetap, Pegawai Bomba Bantuan (PBB) dan Bomba Komuniti,” katanya.

Dalam pada itu, beliau berkata, pihaknya juga mengingatkan orang ramai supaya berhati-hati ketika mengunjungi pusat rekreasi atau kawasan sungai serta air terjun di negeri ini bagi mengelak bahaya.

“Memang nampak tempat tu tak hujan tapi kita tak tahu situasi di kawasan itu mungkin berlakunya kepala air dan kita minta mereka peka dengan keadaan cuaca dan periksa dengan Jabatan Meteorologi Malaysia (MetMalaysia) atau pihak berkenaan kerana mereka akan keluarkan arahan dari masa ke semasa,” katanya.

Awang Hidzel juga berkata, pihaknya mengenal pasti 39 lokasi yang berisiko berlaku kepala air di negeri ini iaitu 11 kawasan di Baling, Sik (lima), empat masing-masing di Langkawi dan Kulim, Guar Chempedak dan Kuala Muda (tiga), Kubang Pasu, Padang Terap (dua) dan satu di Pendang. – Berita Harian

Author

Media Variasi

View all posts

View all posts


Hamzah sahkan akaun bank dibeku, percaya ada campur tangan politik

KUALA LUMPUR: Ketua Pembangkang, Datuk Seri Hamzah Zainudin mengesahkan bahawa akaun bank beliau dan isteri telah dibekukan sejak semalam oleh pihak berwajib.

Menurut Setiausaha Agung Perikatan Nasional (PN) itu, beliau percaya bahawa tindakan itu diambil kerana terdapat tekanan dan campur tangan pemimpin-pemimpin politik tertinggi dalam kerajaan di Putrajaya.

“Pembekuan ini, yang kemudiannya disebarkan kepada media merupakan usaha terdesak kerajaan pimpinan (Perdana Menteri) Anwar Ibrahim untuk terus menekan pimpinan PN yang semakin mendapat kepercayaan rakyat.

“Ia juga satu taktik kotor berterusan bagi mencipta persepsi buruk terhadap PN terutamanya selepas sokongan majoriti rakyat beralih kepada Perikatan Nasional yang memenangi 146 daripada 245 kerusi Dewan Undangan Negeri (DUN) baru-baru ini,” dakwanya dalam kenyataan hari ini.

Media sebelum ini melaporkan, Lembaga Hasil Dalam Negeri (LHDN) didakwa membekukan akaun milik Hamzah dan ahli keluarga terdekatnya, bermula semalam.

Difahamkan, tindakan itu dipercayai ada kaitan dengan siasatan dijalankan Suruhanjaya Pencegahan Rasuah Malaysia (SPRM).

Mengulas lanjut, Hamzah mendakwa, beliau pasti bahawa lebih banyak tindakan politik akan diambil ke atasnya dan pemimpin PN dalam masa terdekat.

Dakwa Ahli Parlimen Larut itu, ia termasuk menggunakan pihak polis bagi menyiasat beliau kerana mengkritik DAP dalam kempen pilihan raya negeri (PRN).

“Tindakan pendakwaan politik ini samalah dengan kes Tan Sri Muhyiddin Yassin, iaitu SPRM dan Jabatan Peguam Negara diperalatkan bagi mencipta fitnah terhadap pemimpin PN.

“Tetapi akhirnya Hakim Mahkamah Tinggi Kuala Lumpur membatalkan empat pertuduhan kerana cacat, tidak berasas, kabur dan tidak selaras dengan Kanun Tatacara Jenayah.

“Hakim juga memutuskan bahawa pendakwaan tersebut adalah satu penyalahgunaan proses mahkamah,” dakwanya.

Tambah Hamzah, kezaliman kerajaan Pakatan Harapan (PH) dan Barisan Nasional (BN) ini tidak akan menghentikan perjuangan beliau.

Jelasnya, beliau akan terus melawan kerajaan zalim ini demi masa depan negara dan rakyat.

“Saya telah menyerahkan suatu surat tuntutan kepada SPRM, Ketua Pesuruhjaya SPRM dan Kerajaan Malaysia dan peguam saya sedang menyediakan kertas-kertas tindakan untuk tujuan memulakan tindakan Mahkamah terhadap SPRM, Ketua Pesuruhjaya SPRM dan Kerajaan Malaysia kerana mengheret nama saya dalam kes pendakwaan yang tiada kena mengena langsung dengan saya,” jelasnya. – UTUSAN

Authors

Media Variasi

View all posts

Diyana Rahip

View all posts

View all posts

View all posts


PM ucap selamat maju jaya kepada peserta Kejohanan Debat Universiti Dunia

CYBERJAYA: Perdana Menteri, Datuk Seri Anwar Ibrahim mengucapkan selamat maju jaya kepada mahasiswa yang akan menyertai Kejohanan Debat Universiti Dunia mewakili Malaysia di Madrid, Sepanyol.

Ucapan beliau itu disampaikannya menerusi kenyataannya di media sosialnya pada Ahad.

“Selamat maju jaya saya ucapkan kepada anak-anak mahasiswa Universiti Teknologi MARA (UiTM) yang akan menyertai World Universities Debating Championship (WUDC) bermula 27 Disember 2022 sehingga 4 Januari 2023 di Universidad Rey Juan Carlos, Madrid, Sepanyol,” ujarnya.

Menurutnya, beliau turut menyampaikan sedikit sumbangan kepada mahasiswa tersebut bagi membantu pergerakan dan aktiviti mereka sepanjang berada di Madrid.

Sumbangan tersebut telah diserahkan oleh Setiausaha Politik Perdana Menteri, Ahmad Farhan Fauzi sebelum mereka berlepas pada Sabtu malam.

Farhan bersama-sama dengan Timbalan Menteri Belia dan Sukan, Adam Adli hadir di Lapangan Terbang Antarabangsa Kuala Lumpur (KLIA) bagi mengiringi pelepasan kontinjen pendebat itu.

“Saya turut difahamkan anak-anak mahasiswa dari Universiti Islam Antarabangsa Malaysia (UIAM) dan Universiti Malaya (UM) akan turut mengambil bahagian dalam pertandingan ini.

“Saya mendoakan agar anak-anak ini berjaya harumkan nama negara di bumi Sepanyol, Insya-Allah,” kata Anwar lagi.

Author

Faridah Amiratul

View all posts

View all posts


Tak rasmi: Rina Harun jauh tertinggal di Batu Tiga

SHAH ALAM: Calon Parti Ikatan Demokratik Malaysia (MUDA), Syaidiyah Izzati Nur Razak Maideen @ Cheda Razak jauh meninggalkan dua calon parti lawan bagi kerusi Dewan Undangan Negeri (DUN) Batu Tiga.

Menerusi keputusan tidak rasmi Pilihan Raya Negeri (PRN) Selangor itu, Syaidiyah memperoleh 1,745 undi, manakala calon Pakatan Harapan (PH), Danial Al Rashid Haron Aminar Rashid mendapat 857 undi.

Sementara itu, calon Perikatan Nasional (PN), Datuk Seri Rina Mohd Harun hanya mendapat 79 undi setakat jam 8.32 malam ini.

Menyusul…

Author

Fazleen Safina Abd Jamil

View all posts

View all posts


Kenyataan Muhyiddin: Setiausaha Politik Menteri Kewangan buat laporan polis

PUTRAJAYA: Setiausaha Politik kepada Menteri Kewangan, Muhammad Kamil Abdul Munim hari ini membuat laporan polis terhadap Presiden Bersatu, Tan Sri Muhyiddin Yassin, berhubung kenyataan mengenai perancangan pendakwaan terhadapnya serta campur tangan pihak atasan menggunakan agensi penguat kuasa bagi mencapai tujuan politik.

Bercakap kepada media selepas membuat laporan polis itu di Ibu Pejabat Polis Daerah (IPD) Putrajaya di sini hari ini, Muhammad Kamil berkata, laporan berkenaan dibuat selepas mendapati kenyataan Muhyiddin bersifat fitnah yang boleh menimbulkan persepsi negatif terhadap kepimpinan Perdana Menteri, Datuk Seri Anwar Ibrahim.

Beliau berkata, berdasarkan kenyataan-kenyataan yang dikeluarkan oleh Anwar, Perdana Menteri menyatakan bahawa kerajaan hari ini yang dipimpinnya tidak akan campur tangan dalam sebarang siasatan atau tindakan yang diputuskan pihak berkuasa.

Muhammad Kamil berkata, SPRM berhak melakukan siasatan terhadap mana-mana individu selaras dengan status agensi itu sebagai sebuah badan bebas.

Sementara itu, Ketua Polis Daerah Putrajaya, ACP A Asmadi Abdul Aziz ketika dihubungi mengesahkan menerima laporan berkenaan dan pihaknya akan menjalankan siasatan.

Pada 10 Mac, Muhyiddin dilaporkan menyifatkan pendakwaan ke atas dirinya adalah suatu bentuk pemangsaan politik yang terancang dengan menggunakan agensi penguat kuasa sebagai alat untuk mencapai tujuan politik.

Pada 10 Mac itu, bekas Perdana Menteri itu dihadapkan di Mahkamah Sesyen Kuala Lumpur atas enam pertuduhan berkaitan wang dalam akaun Bersatu.

Beliau mengaku tidak bersalah atas empat pertuduhan sebagai Perdana Menteri Malaysia dan Presiden Bersatu telah menggunakan kedudukannya untuk menerima suapan berjumlah RM232.5 juta dan dua pertuduhan sebagai Presiden Bersatu telah menerima wang hasil daripada aktiviti haram berjumlah RM195 juta.

Hari ini, Muhyiddin didakwa atas satu pertuduhan menerima wang hasil aktiviti haram berjumlah RM5 juta, dan beliau mengaku tidak bersalah. – BERNAMA


Warga emas didakwa ceroboh tanam bunga atas tanah Datuk Seri

BENTONG: Seorang lelaki warga emas didakwa di Mahkamah Bentong, Pahang pada 12 Ogos lalu atas kesalahan menceroboh tanah milik syarikat seorang Datuk Seri sejak 2011.

Tertuduh, Yam Ken Lap @ Yam Beng Sooi, 76, didakwa mengikut Seksyen 5 dan 6(1) Akta Pemuliharaan Tanah 1960 (Akta385).

Mengikut dua kertas pertuduhan yang dibacakan dalam Bahasa Mandarin, tertuduh meneroka tanah milik Datuk Seri itu untuk tujuan menanam bunga di kawasan Ringlet, Cameron Highlands.

Sebaik pertuduhan dibacakan terhadapnya, tertuduh tidak mengaku salah.

Mahkamah kemudian menawarkan jaminan sebanyak RM3,000 bagi kedua-dua pertuduhan dengan seorang penjamin.

Mahkamah menetapkan 12 Oktober depan untuk sebutan semula kes.

Author

Tun Puteh Wanti

View all posts

View all posts


Amirudin saman fitnah terhadap Sanusi

SHAH ALAM: Menteri Besar Selangor, Datuk Seri Amirudin Shari akan mengambil tindakan undang-undang menyaman Menteri Besar Kedah, Datuk Seri Muhammad Sanusi Md. Nor.

Amirudin yang juga Pengerusi Pakatan Harapan (PH) Selangor berkata, ini susulan ucapan Muhammad Sanusi yang juga Ketua Pengarah Pilihan Raya Perikatan Nasional (PN) yang jelas menfitnah ketika Jelajah Mega PN BEST ‘Sayangi Kedah Sejahtera’ di Dataran Darul Aman, Jitra, semalam.

“Ucapan beliau (Muhammad Sanusi) tersebut jelas adalah fitnah dan merupakan percubaan oleh seorang yang amat terdesak dan ingin pengalihan persepsi daripada segala dakwaan skandal unsur nadir bumi (REE) yang terpalit ke atasnya yang masih gagal dijawab secara berfakta sehingga kini.

“Dengan tegas saya menafikan sekeras-kerasnya segala bentuk dakwaan dan tuduhan tersebut,” katanya dalam kenyataan hari ini.

Amirudin yang merupakan calon PH di Dewan Undangan Negeri (DUN) Sungai Tua berkata, perkara tersebut telah beliau perincikan secara panjang lebar di sidang DewanNegeri tahun lalu dan awal tahun ini serta dalam satu sidang Parlimen pada 1 Mac lalu.

“Justeru, saya telah berbincang dengan peguam saya dan akan memulakan proses tindakan undang-undang terhadap Muhamad Sanusi dengan segera atas fitnah yang dilontarkan ini,” katanya.

Terdahulu, media melaporkan Muhammad Sanusi dalam ucapan di Mega PN BEST ‘Sayangi Kedah Sejahtera’ mendedahkan terdapat skandal berlaku Amirudin dengan Pengasas Kumpulan Berjaya, Tan Sri Vincent Tan berhubung projek sungai bernilai RM10 bilion dengan mendapatkan tanah seluas 600 ekar (242.8 hektar) di Selangor.

Skandal itu membabitkan syarikat milik Menteri Besar Selangor (Pemerbadanan) bagi projek di Sungai Klang itu akan merugikan kerajaan negeri Selangor sekitar RM180 juta.

Author

Taufik Asmady Abdul Aziz

View all posts

View all posts


Polis tahan wanita terlibat penipuan penganjuran konsert artis popular

KUALA LUMPUR: Polis menahan seorang wanita di sekitar Klang dua hari lepas, dipercayai terlibat dalam penipuan berhubung penganjuran konsert yang tidak wujud, kononnya melibatkan beberapa artis popular.

Ketua Polis Daerah Ampang Jaya, ACP Mohamad Farouk Eshak berkata, wanita berumur 48 tahun yang didapati memiliki dua rekod lampau termasuk berkaitan kes penipuan itu, ditahan pada kira-kira pukul 10.40 malam, dan direman sehingga esok.

Beliau berkata perbuatan wanita itu mula dikesan apabila seorang penyanyi ‘rock’ tanah air berumur 53 mendapat maklumat daripada rakannya bahawa terdapat terdapat satu hantaran di Facebook mempromosikan sebuah konsert yang dijadualkan berlangsung pada 4 Februari depan di Kota Kinabalu, Sabah.

“Suspek menawarkan penjualan tiket konsert berharga RM199 hingga RM649. Penyanyi itu menafikan ada ditawarkan atau menandatangani sebarang kontrak untuk menyertai konsert berkenaan,” katanya dalam kenyataan hari ini.

Menurutnya kes disiasat mengikut Seksyen 420 Kanun Keseksaan kerana kesalahan menipu.

Terdahulu tular di media sosial satu poster konsert bertajuk ‘Unplugged Living Legend’ yang memaparkan artis popular tanah air seperti Datuk Awie, Ziana Zain, Ella dan Erra Fazira selain vokalis kumpulan Dewa 19, Ahmad Dhani, yang akan diadakan di Sabah tahun depan. – BERNAMA


Hukuman penjara bukan lagi untuk penjenayah

Hukuman penjara kini bukan lagi khusus untuk penjenayah.

Ini yang kita pelajari hari ini apabila seorang ibu tiga anak dihantar ke penjara di atas kegagalannya mematuhi perintah Mahkamah Tinggi Syariah berhubung tarikh lawatan tiga orang anaknya.

Orang yang tidak mahir dengan selok belok perundangan syariah, tidak mampu mengupah peguam yang hebat. Akhirnya dihantar ke penjara.

Beliau tidak mampu memfailkan kes terhadap bekas suaminya.

Bagaimana dengan kes jenayah syariah lain di mana bapa-bapa culas membayar nafkah anak tetapi tidak pula kedengaran mereka dipenjarakan?

Institusi Penjara Kajang yang sentiasa sesak dengan pelbagai kes jenayah sivil pelacuran pengedaran dadah, bunuh, mencederakan, merompak, SOSMA dan lain-lain ditempatkan bersama pesalah syariah.

Ini adalah gambaran pengalaman yang dilalui hari pertama Emilia Hanafi, 43, di penjara, berdasarkan pengalaman penghuni yang menghabiskan tempoh reman selama lima bulan ketika PKP.

Warden penjara akan berkata, “Oh anak JAWI merujuk kepada pesalah di bawah jenayah Syariah Jabatan Agama Islam Wilayah Persekutuan.

Emilia akan dibawa ke ruang tertutup zink paras sekitar 10 kaki yang di tengahnya ada kolam air, beliau akan diminta menanggalkan pakaiannya di hadapan banduan lain dan disuruh mandi.

Selepas mandi, Emilia akan diberi sepersalinan baju dan seluar banduan dan berselipar jepun, namun tidak dibenarkan memakai pakaian dalam.

Pakaian ini hanya sepasang yang dipakainya selama seminggu tanpa dibasuh.

Beliau akan digari kedua tangannya, dibawa ke Pejabat Pendaftar untuk dirakam potretnya serta direkodkan nombor banduan yang akan menjadi identiti dirinya sepanjang berada di penjara, rekod ini akan kekal sepanjang hayat Emilia.

Emilia akan dibawa ke satu lokasi dinamakan Maktab Penjara yang asalnya dewan futsal yang merupakan bangunan pengasingan dibuka sejak PKP tahun 2020 dalam menangani pandemik di penjara.

Emilia akan diberi sebatang berus gigi lembik, koleh plastik, sabun pek kecil seperti di hotel bajet, sehelai tuala dan selimut ‘fleece’ yang boleh digulung dijadikan bantal.

Seorang pegawai wanita dipanggil Puan akan memanggil nombor badan seorang demi seorang di hadapan khalayak sambil berkata, “kau salah apa masuk sini?”

Beberapa warden wanita penjara dipanggil ‘Cikgu’ akan membawa Emilia ke bilik sel dalam dewan berkenaan.

Dalam bilik itu ada tingkap kaca dan di pekarangan luarnya dikawal oleh warden lelaki yang mana jika banduan wanita menanggalkan pakaiannya boleh dilihat dari luar.

Di dalam bilik sebesar kelas sekolah rendah itu, Emilia akan tidur berhimpit dengan 40 banduan lain berlapikkan tualanya di atas simen.

Terdapat dua tong tempat buang air sebesar tin cat saiz 4 liter akan dikongsi beramai-ramai, manakala terdapat dua lagi tong hitam tempat simpan air untuk beristinjak.

Tong najis ini akan dibawa keluar oleh banduan ikut jadual dua kali sehari.

Dalam bilik 40 orang itu tong ditempatkan secara terbuka di mana semua penghuni di dalam dan pengawal lelaki di luar boleh lihat jika kita ada ‘sesi buang air’.

Banduan lama yang terpilih akan menolak troli makanan dan minuman, makanan disediakan tiga kali sehari.

Minum pagi jam 9, roti kosong tanpa jem bersama air teh tanpa gula, kadang-kadang dapat biskut kosong.

Dalam penjara makanan seperti wang nilainya, jika tidak jaga betul-betul banduan lain akan curi makanan anda.

Makanan tengah hari pula pada jam 11 pagi, nasi putih satu senduk bersama seekor ikan selayang goreng dan sayur kangkung goreng, semua makanan rasa tawar dan tidak cukup rasa.

Makan malam pula pada jam 4 petang, ia adalah makanan terakhir untuk hari itu.

Banduan perlu habiskan makanan dalam 20 minit sebelum menyerahkan tray makanan di bawah jaring besi yang akan dikutip oleh banduan bertugas.

Dalam sehari terdapat lebih daripada lima kali ‘roll call” iaitu duduk bersila atas simen untuk dikira kepala.

Itulah rutin Emilia selama tujuh hari dan pemandangannya hanyalah melihat pergerakan awan.

Bagi setiap sel hanya ada satu set telekung solat sahaja yang perlu dikongsi ramai-ramai tetapi sukar menunaikan solat lima kali kerana kesulitan berwuduk, hanya dua kali dibenarkan ke tandas dalam sehari iaitu jam 4 pagi dan juga 5 petang.

Penjara adalah syurga bagi orang mukmin, yang terpilih sahaja akan berada di sini,  saban waktu hati mereka bergantung pada Tuhan Yang Satu dan meminta pengampunanNya.

Dunia sudah terputus buatnya, tiada suara anak, tiada deringan telefon, tiada jam dinding hanya mampu melihat gelap cerah langit tanda perubahan hari.

Tekak rasa dahaga, hendak minum air kosong lebih mereka tak boleh minta pada Cikgu takut dimarahi pula, apa yang mereka boleh buat hanyalah berdoa moga-moga rezekinya ada pada hari itu.

Tabahlah Emilia, dunia adalah ujian sebelum kita temui Pencipta.

Author

Tun Puteh Wanti

View all posts

View all posts


Nahas lima kenderaan: Enam sekeluarga disahkan maut

SEGAMAT: Enam beranak yang maut dalam nahas lima kenderaan di Kilometer 5, Jalan Segamat-Kuantan, di sini petang Jumaat, disahkan identitinya.

Kemalangan yang berlaku kira-kira jam 6.37 petang itu membabitkan sebuah Honda HRV, Proton Wira, Perodua Alza dan Perodua Bezza, selain lori membawa muatan pasir, berhampiran Loji Petronas.

Ketua Polis Daerah Segamat, Superintenden Ahmad Zamry Marinsah berkata, mangsa yang maut akibat kemalangan itu adalah pemandu Perodua Alza, Amir Ruddin Ismail, 46, serta isterinya, Norahimah Noor Muhamad, 43.

Turut maut anak pasangan terbabit iaitu Fatimatulzahrah, 17; Seri Khadijah Aqilah, 13; Rufaidatul Asyariyah, 10; dan Muhammad Assyakrawi, 5.

Manakala seorang lagi anak mangsa Abdullah, 15, dan pemandu lori dirawat di Hospital Segamat akibat parah di dada dan badan.

Katanya, kemalangan dipercayai berlaku apabila Honda HRV yang bergerak dari arah Kuantan menghala ke arah Segamat memperlahankan kenderaan kerana di hadapannya terdapat kerja pembaikan jalan raya sebelum dirempuh lori pasir berkenaan dari arah belakang.

“Tiba-tiba sebuah lori yang membawa muatan pasir yang bergerak dari arah Kuantan menghala ke arah Segamat gagal membrek dan hilang kawalan lalu melanggar belakang Honda HRV terbabit dan Proton Wira yang sedang berhenti.

“Lori pasir berkenaan memasuki laluan bertentangan lalu merempuh pula sebuah Perodua Alza dinaiki enam mangsa yang maut itu,” katanya ketika dihubungi, pada Sabtu.

Kesemua jenazah sudah dibawa ke Jabatan Forensik Hospital Segamat untuk tindakan lanjut.

“Kes disiasat mengikut Seksyen 41 (1) Akta Pengangkutan Jalan 1987.

“Saksi kejadian yang mempunyai maklumat menghubungi Bahagian Siasatan dan Penguatkuasaan Trafik Segamat (BSPTD) di talian 079325811 atau balai polis berhampiran,” katanya. – Sinar Harian

Author

Media Variasi

View all posts

View all posts


Jerebu: Cheras, kawasan tertinggi catat IPU tidak sihat

CYBERJAYA: Sebanyak lapan kawasan mencatatkan bacaan Indeks Pencemaran Udara (IPU) pada paras tidak sihat dengan Cheras di sini merekodkan 157, yang tertinggi setakat 11 pagi ini.

Berdasarkan bacaan di laman Sistem Pengurusan Indeks Pencemaran Udara Malaysia (APIMS) Jabatan Alam Sekitar, terdapat lima kawasan di Selangor yang mencatatkan IPU melebihi 100 iaitu Banting (156), Klang (155), Petaling Jaya (143) serta Shah Alam dan Johan Setia masing-masing mencatatkan 153.

Sementara itu di Negeri Sembila pula, kawasan Nilai direkodkan bacaan IPU 151, manakala Bukit Rambai, Melaka 153.

Dalam pada itu, sejumlah 56 lagi kawasan merekodkan bacaan IPU sederhana (51-100), manakala empat kawasan lain mempunyai bacaan IPU baik iaitu kurang daripada 50.

Untuk makluman, bacaan IPU sifar hingga 50 menunjukkan kualiti udara adalah baik, 51-100 sederhana, 101-200 tidak sihat, 201-300 sangat tidak sihat dan IPU melebihi 300 adalah berbahaya.

Data IPU akan dikemas kini pada setiap jam, berdasarkan 68 stesen pengawasan kualiti udara di seluruh negara.

Author

Diyana Rahip

View all posts

View all posts


Salun kecantikan Jepun ‘berguru’ dengan Clara International Malaysia

KUALA LUMPUR: Malaysia cukup bertuah apabila salun kecantikan dan pelangsingan badan yang terbesar di Jepun, Slim Beauty House (SBH), memilih Clara International Beauty Group (CIBG) sebagai pusat latihan dan pendidikan kecantikan profesional.

Pengarah SBH, Yuka Kanada berkata, pihaknya memilih Malaysia khususnya CIBG kerana percaya bukan sahaja mengamalkan bidang kecantikan yang berkualiti dan selamat, tetapi juga dapat mempelajari budaya dan warisan industri kecantikan negara ini.

“Pada masa yang sama, Clara International (CIBG) adalah pemain industri kecantikan terbesar di Asia, dan mengeluarkan alumni terbaik.

“Ini sebab kami menghantar pelajar Jepun kami ke sini bagi mengikuti pengajian program di bawah CIBG supaya dapat pengalaman lebih luas, menjalin hubungan baik antara dua negara, selain saling bertukar idea,” katanya.

Beliau berkata demikian pada sidang media Majlis Menandatangani Kerjasama Latihan dan Kemahiran CIBG dan SBH 2023, di Menara Kuala Lumpur, di sini.

Hadir sama, Pengerusi dan Pengasas CIBG, Prof Datin Dr Clara Chee; Ketua Pegawai Eksekutif, Dr Woo Wee Kang; EXCO Perdagangan dan Industri Selangor, Datuk Teng Cheng Khim; Pengarah Seksyen Eropah dan Amerika Matrade, Razida Hanim Abdul Razak.

Sementara itu, Clara berkata, CIBG menawarkan program pengajian estetik dan kecantikan pertama 70 peratus pembelajaran dalam talian dan 30 peratus kemahiran.

“Ini pengajian paling unik tahun 2023, tiada siapa belum memulakan pengajian estetik dan penjagaan kesihatan dalam industri ini.

“Perjuangan saya benar-benar mahu membantu menyelesaikan masalah kulit dengan tidak menggunakan sebarang bahan logam atau kimia dalam kandungan tetapi bahan alami, selamat dan berkesan,” katanya yang sudah bergiat dalam bidang itu hampir 50 tahun lalu.

Wee Kang pula berkata, kerjasama antara Malaysia dan Jepun melalui CIBG dan SBH menjadi batu loncatan bagi kedua-dua negara saling bertukar idea, berkongsi pengalaman dan kepakaran masing-masing.

“Ini hanya permulaan, bukan hanya untuk pasaran Malaysia tetapi di peringkat antarabangsa seluruh dunia. Kerana, CIBG sudah tentunya mengeluarkan graduan kecantikan yang profesional dan benar-benar layak.

“Kesan pandemik COVID-19 juga mengubah landskap industri kecantikan apabila melihat industri ini boleh kekal bertahan sampai bila-bila,” katanya.

Author

Tun Puteh Wanti

View all posts

View all posts


Gaji kecil dorong Nurussyifa cari ‘side income’ dengan Inai Republic

KUALA LUMPUR: Kais pagi makan pagi, kais petang, makan petang. Begitulah keperitan yang pernah dialami Nurussyifa Husni sebelum bergelar usahawan Inai Republic berjaya.

Tempoh Perintah Kawalan Pergerakan (PKP) pandemik COVID-19, turut memberi kesan kepada kadar gaji guru agama itu apabila dikecilkan lagi, menyebabkan dia terpaksa mencari pendapatan sampingan dengan berniaga demi kelangsungan hidup diri dan keluarganya.

Bukan mudah untuk berniaga jika tiada asas ilmu, namun Nurussyifa, 26, tidak menyangkakan penyertaan awal berniaga secara percuma dengan syarikat inai itu, akhirnya membentuk dirinya sebagai master stokis Ampang.

Ini kerana, katanya, kesungguhan dan komitmen diberikan pengasas Inai Republic, Syarifah Furaiha, yang sendiri sentiasa turun padang mencurahkan ilmu kepada usahawan syarikat itu, tidak henti.

“Saya mahu kembangkan pendapatan saya. Walaupun tidak ada pengalaman langsung dalam berniaga, tetapi Inai Republic boleh beri perniagaan secara percuma, tanpa modal dan barang. Cuma gerakkan perniagaan sahaja.

“Pengasas setiap minggu datang beri ‘coaching’ daripada asas sehingga kami mampu capai sasaran jualan berganda,” katanya yang pernah mencecah jualan sebanyak RM180,000 sebulan.

Kini, dia perlu bijak membahagikan masa sebagai guru agama dan usahawan ‘leader’ Inai Republic, kerana percaya inai mendapat tempat di hati pengguna, setiap hari.

Sementara itu, bagi Shazilah Sulaiman, 38, tidak menyangka perniagaan Inai Republic mengubah dirinya daripada nilai kosong dalam akaun bank kepada usahawan yang mampu capai sasaran jualan mencecah RM1 juta.

Master stokis Kuala Lumpur itu, berjaya mencapai sasaran itu dalam tempoh lima bulan sahaja, berkat kesungguhannya ingin mengubah ekonomi keluarga lebih baik.

“Jika sebelum ini saya pemohon zakat, tapi dengan Inai Republic, saya mampu bayar zakat kembali.

“Platform ini benar-benar membantu surirumah seperti saya yang kakinya tidak boleh keluar rumah kerana perlu uruskan anak, kerana tidak perlu pos barang dan keluarkan modal,” katanya.

Author

Fhatihah Zakinan

View all posts

View all posts


PM elak jawab soalan wartawan

SERDANG: Perdana Menteri, Datuk Seri Ismail Sabri enggan menjawab soalan wartawan selepas program Himpunan Perdana Sambutan 60 tahun KEMAS di MAEPS, di sini hari ini.

“Interview lain kali, interview tempat lain,” katanya.

Mahdzir Khalid turut menolak untuk sidang media hari ini.

Kedua-dua pemimpin itu dilaporkan hadir ke mesyuarat Majlis Kerja Tertinggi UMNO semalam yang dihadiri oleh semua ‘Top Five’ UMNO.

Author

Tun Puteh Wanti

View all posts

View all posts


Zahid ajak ahli UMNO bina semula parti selepas rebah PRU15

KUALA LUMPUR: Pesiden UMNO, Datuk Seri Dr Ahmad Zahid Hamidi hari ini mengajak ahli parti itu untuk bersama-sama membina semula gerakan parti, selepas keputusan hambar pada Pilihan Raya Umum Ke-15 (PRU15) lepas.

Zahid yang juga Timbalan Perdana Menteri, yakin parti itu mampu bangkit setelah rebah pada PRU15 dengan berbekalkan semangat musyawarah dan keikhlasan.

Menerusi catatan di Facebook rasmi beliau selepas Taklimat Presiden UMNO di Pusat Dagangan Dunia Kuala Lumpur di sini hari ini, Zahid juga menekankan bahawa sebarang perubahan serta pembaharuan yang akan dilaksanakan, perlu dibincangkan secara berjemaah.

“Alhamdulilah saya amat terharu melihat ramai perwakilan yang sudah tiba di Dewan Merdeka, bagi satu sesi Taklimat Presiden UMNO.

“Ruang ini seluasnya, saya gunakan bagi meluahkan rasa, menzahirkan cerita dan menelusuri cabaran-cabaran yang saya hadapi, sepanjang menakhodai bahtera UMNO ini,” kata Zahid yang juga Menteri Kemajuan Desa dan Wilayah.

Taklimat Presiden secara tertutup selama dua jam bermula kira-kira 3 petang tadi, diadakan sempena Perhimpunan Agung UMNO 2022 bermula hari ini sehingga Sabtu.

Seramai 2,822 perwakilan dan pemerhati hadir ke perhimpunan kali ini, sementara 1,117 perwakilan ke Perhimpunan Agung Wanita; 1,146 Pemuda dan 1,113 ke Perhimpunan Agung Puteri, yang akan dirasmikan secara serentak oleh Timbalan Presiden UMNO Datuk Seri Mohamad Hasan, malam ini. – BERNAMA


Agong, Permaisuri zahir ucapan takziah kepada keluarga Salahuddin

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini menzahirkan ucapan takziah kepada seluruh keluarga Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub yang telah kembali ke rahmatullah pada Ahad.

Turut menzahirkan ucapan takziah ialah Raja Permaisuri Agong Tunku Azizah Aminah Maimunah Iskandariah.

Melalui hantaran di Facebook rasmi Istana Negara, Seri Paduka berdua menzahirkan rasa dukacita dengan pemergian Allahyarham dan menzahirkan harapan agar seluruh keluarga Allahyarham sabar dan tabah menghadapi dugaan serta suasana sedih dan pilu ini.

“Seri Paduka Baginda berdua mendoakan agar roh Allahyarham dicucuri rahmat oleh Allah SWT dan ditempatkan dalam kalangan mereka yang beriman dan beramal soleh.

“Seri Paduka Baginda berdua menghargai jasa, khidmat dan bakti Allahyarham kepada negara serta menyifatkan pemergian Allahyarham sebagai satu kehilangan besar kepada masyarakat dan negara,” menurut hantaran itu.

Salahuddin, 61, menghembuskan nafas terakhir di Hospital Sultanah Bahiyah, Alor Setar, Kedah pada 9.23 malam Ahad.

Author

Media Variasi

View all posts

View all posts


Menteri Sabah pengsan ketika berucap, kini dilaporkan stabil

KOTA KINABALU: Menteri Pembangunan Luar Bandar Sabah Datuk Jahid Jahim pengsan ketika menyampaikan ucapan pada satu majlis di Pitas hari ini, namun kini dilaporkan beliau berada dalam keadaan stabil.

Pembantu Menteri Pelancongan, Kebudayaan dan Alam Sekitar negeri Datuk Joniston Bangkuai berkata beliau dimaklumkan Jahid, yang juga Anggota Dewan Undangan Negeri (ADUN) Tamparuli dipercayai mengalami keletihan melampau.

Beliau yang juga ADUN Kiulu itu berkata Jahid berada di Pitas untuk merasmikan sebuah projek berkaitan bekalan air yang juga sebuah projek tanggungjawab sosial korporat sebuah syarikat berkaitan kerajaan.

“Beliau dikejarkan ke Hospital Pitas untuk mendapatkan rawatan dan kini dalam keadaan stabil,” katanya ketika dihubungi pemberita hari ini.

Terdahulu, tular di beberapa kumpulan aplikasi Whatsapp meminta ahli Parti Bersatu Sabah (PBS) mendoakan kesihatan Jahid, 64, juga Timbalan Presiden parti itu dengan menunjukkan gambar Jahid yang sedang dirawat di hospital. – BERNAMA


Penduduk Malaysia dianggarkan 32.7 juta pada 2022

PUTRAJAYA: Jumlah penduduk Malaysia pada 2022 dianggarkan 32.7 juta orang berbanding 32.6 juta orang pada 2021, dengan kadar pertumbuhan penduduk tahunan 0.2 peratus, demikian menurut  penerbitan Anggaran Penduduk Semasa Malaysia 2022.

Ketua Perangkawan, Datuk Seri Dr Mohd Uzir Mahidin berkata, penduduk warganegara meningkat daripada 30.0 juta orang pada 2021 kepada 30.2 juta orang pada 2022, dengan kadar pertumbuhan penduduk warganegara turun daripada 0.8 peratus kepada 0.7 peratus bagi tempoh yang sama.

Menurut penerbitan yang dikeluarkan Jabatan Perangkaan Malaysia (DOSM) itu hari ini, beliau berkata, komposisi penduduk warganegara pada 2022 meningkat kepada 92.6 peratus iaitu peningkatan sebanyak 0.5 mata peratus berbanding 92.1 peratus pada 2021.

“Pada 2022, penduduk lelaki melebihi penduduk perempuan iaitu masing-masing 17.0 juta dan 15.7 juta. Nisbah jantina adalah 109 lelaki bagi setiap 100 perempuan,” katanya.

Mohd Uzir berkata komposisi penduduk berumur 0-14 tahun iaitu kategori umur muda pada 2022 menurun kepada 23.2 peratus berbanding 23.6 peratus pada 2021, manakala komposisi penduduk berumur 15-64 tahun (umur bekerja) meningkat daripada 69.4 peratus pada 2021 kepada 69.5 peratus pada 2022. – BERNAMA


Dua rentung dalam kemalangan empat kenderaan dekat Sedenak

JOHOR BAHRU: Dua rentung manakala empat terselamat dalam kemalangan melibatkan sebuah lori dan tiga kereta di Kilometer 45.7 Lebuh Raya Utara Selatan arah Selatan berdekatan dengan Sedenak, malam tadi.

Komander Operasi dari Balai Bomba dan Penyelamat (BBP) Renggam Mohd Fauzi Nor berkata kejadian kira-kira pukul 7.47 malam itu melibatkan sebuah lori Isuzu dan tiga kereta iaitu Proton Wira, Toyota Vios dan Proton Preve.

“Wanita yang maut ialah penumpang Proton Wira dikenali sebagai Nurul Nazihah Kamalul Arifin, 28, yang ditemukan tersepit serta rentung di dalam kenderaan terbabit.

“Seorang lagi ialah mangsa dalam Toyota Vios tetapi belum dikenal pasti identitinya,” kata beliau dalam satu kenyataan, di sini, hari ini.

Beliau berkata lori Isuzu terbakar 70 peratus tetapi pemandu dan penumpang yang dikenali sebagai S. Suresh, 38, dan Mok You Jian, 22, selamat.

Turut terbakar Proton Wira dan Toyota Vios sebanyak 90 peratus, manakala pemandu Proton Wira dan Proton Preve terselamat, katanya.

Terdahulu, tular satu video seorang lelaki meraung kesedihan kerana tidak sempat menyelamatkan isterinya yang dipercayai rentung dalam kejadian itu. – BERNAMA


Pemuda bunuh 23 penghuni tahfiz Ittifaqiyah kekal dipenjara

PUTRAJAYA: Seorang pemuda berusia 22 tahun yang didakwa atas 23 pertuduhan membunuh 23 penghuni tahfiz Darul Quran Ittifaqiyah enam tahun lalu, kekal dihukum penjara selama diperkenan Yang-di-Pertuan Agong oleh Mahkamah Rayuan, di sini pada Isnin.

Keputusan sebulat suara itu diputuskan panel tiga hakim dipengerusikan Hakim Datuk Abu Bakar Jais (kini Hakim Mahkamah Persekutuan) selepas menolak rayuan lelaki itu selaku perayu pertama untuk dibebaskan daripada kes tersebut.

Turut bersidang ialah Datuk Che Mohd Ruzima Ghazali dan Datuk See Mee Chun.

Ketika membaca keputusan penghakiman, Che Mohd Ruzima berkata, tiada sebab untuk mengusik keputusan hakim Mahkamah Tinggi Kuala Lumpur yang mendapati perayu bersalah atas semua pertuduhan berkenaan.

“Dapatan itu adalah selamat dan harus dikekalkan, maka rayuan perayu ditolak. Hukuman yang dijatuhi juga dikekalkan,” katanya.

Pada 17 Ogos 2020, tertuduh telah disabitkan oleh Mahkamah Tinggi dengan kesalahan membunuh dan diperintahkan supaya ditahan di penjara selama diperkenankan Yang-di-Pertuan Agong.

Pada tarikh sama, Mahkamah TInggi membebas dan melepaskan seorang lagi remaja berumur 22 tahun bagi pertuduhan yang sama tanpa perlu memanggil dia untuk membela diri.

Mengikut pertuduhan, kedua-dua remaja berusia 16 tahun itu ketika kejadian, bersama seorang lagi individu tidak dikenali, didakwa membunuh dan menyebabkan kematian 23 orang yang menghuni pusat tahfiz di Jalan Keramat Hujung, Kampung Datuk Keramat, Wangsa Maju di sini, antara 4.15 pagi dan 6.45 pagi pada 14 September 2017. – Sinar Harian

Authors

Media Variasi

View all posts

Diyana Rahip

View all posts

View all posts

View all posts


Polis Melaka lupus pelbagai jenis dadah bernilai lebih RM80,000

MELAKA: Polis Melaka melalui Jabatan Siasatan Jenayah Narkotik (JSJN) melupuskan pelbagai jenis dadah bernilai RM80,724.47 membabitkan 2,151 kertas siasatan yang telah selesai bagi tahun 2004 hingga 2022 hari ini.

Ketua Polis Melaka Datuk Zainol Samah berkata antara dadah yang dilupuskan ialah heroin (913.87 gram), monoacetylmorphines (2.7 gram), cannabis (2,265 gram), methamphetamine (1,388 gram), ketamin (8 gram), cecair mitragynine (327,330 liter), pepejal mitragynine (49,081 gram), nimetazepam (32 gram) dan etizolam (71.81 gram).

“Bagi mematuhi kehendak piawaian alam sekitar, JSJN Melaka menggunakan khidmat syarikat Kualiti Alam Sdn Bhd yang mempunyai peralatan dan kepakaran dalam urusan pelupusan barangan berjadual bertempat di Ladang Tanah Merah A3 Division, Bukit Pelandok, Port Dickson, Negeri Sembilan.

“Kesemua barang kes yang dilupuskan adalah barang kes yang telah selesai dianalisa oleh Jabatan Kimia dan proses perbicaraan,” katanya dalam kenyataan di sini malam ini. – BERNAMA


Penyertaan IMAN mampu bantu GTA menang PRU15 – Mahathir

KUALA LUMPUR: Tun Dr Mahathir Mohamad yakin penyertaan Parti Perikatan India Muslim Nasional (IMAN) dalam Gerakan Tanah Air (GTA) mampu membantu gabungan parti politik  itu menang dalam  Pilihan Raya Umum ke-15 (PRU15).

Pengerusi Penaja GTA itu berkata, keyakinan tersebut berpaksikan kepada jumlah keahlian IMAN yang ramai di seluruh negara, serta keinginan komuniti India Muslim untuk memastikan suara mereka didengari di peringkat kerajaan.

“Kita tahu pertubuhan-pertubuhan bukan kerajaan (NGO) seperti IMAN ini tidak terlibat secara langsung dalam politik, cuma harapan mereka ialah perjuangan dan suara mereka akan diterima oleh mana-mana kerajaan yang memerintah negara.

“Jadi saya yakin komuniti India Muslim akan memainkan peranan yang besar dalam PRU15,” kata bekas perdana menteri itu pada program majlis makan malam di sini malam tadi.

Turut hadir majlis itu ialah Presiden Parti Pejuang Tanah Air (Pejuang), Datuk Seri Mukhriz Mahathir; Presiden IMAN, Datuk Mohammed Mosin Abdul Razak; Presiden Parti Bumiputera Perkasa Malaysia (Putra), Datuk Ibrahim Ali dan Presiden Barisan Jemaah Islamiah Se-Malaysia (Berjasa), Zamani Ibrahim.

GTA yang ditubuh pada 4 Ogos dan diketuai oleh Pejuang telah menyatakan pendirian sebelum ini akan meletakkan 120 calon di seluruh negara pada pilihan raya itu dengan lebih 30 peratus adalah calon muda.

Kesemua calon juga akan bertanding di atas tiket Pejuang memandangkan Jabatan Pendaftaran Pertubuhan (RoS) belum lagi meluluskan permohonan pendaftaran gerakan itu. – BERNAMA


Suri rumah rugi hampir RM500,000 terpedaya ‘phone scam’

IPOH: Polis Perak menerima satu lagi laporan individu yang mengalami kerugian wang akibat terpedaya dengan panggilan penipuan (phone scam) dalam satu kejadian di sini, Sabtu lepas.

Ketua Polis Perak, Datuk Seri Mohd Yusri Hassan Basri berkata, kali ini ia melibatkan seorang suri rumah berusia 50-an yang mengakibatkan kerugian hampir RM500,000.

“Bahagian Siasatan Jenayah Komersial Ibu Pejabat Polis Daerah (IPD) Kerian menerima laporan daripada wanita yang berusia 50-an itu pada Sabtu lepas.

“Kejadian berlaku pada Februari lalu apabila pengadu menerima panggilan telefon kononnya dari pihak insurans dan polis yang mendakwa pengadu terbabit dalam satu tuntutan palsu dan terlibat dengan kes jenayah pemerasan dan judi haram,” katanya dalam satu kenyataan di sini hari ini.

Katanya, terpedaya kononnya bagi tujuan siasatan, pengadu diminta mendedahkan maklumat akaun pengadu kepada pihak berkenaan dan kemudian diarahkan membuat pindahan wang ke dalam akaun yang telah diberikan.

Mohd Yusri berkata, pengadu menyedari telah diperdaya apabila memaklumkan perkara tersebut kepada ahli keluarganya dan hasil semakan mendapati wang simpanan dalam akaunnya berkurangan sebanyak RM459,754.

Dalam pada itu, Mohd Yusri menasihatkan orang ramai supaya lebih berhati-hati dengan segala taktik penipuan jenayah scammer yang menyebabkan ramai mangsa terpedaya.

“Orang ramai juga boleh merujuk kepada Bilik Gerakan IPD Kerian di talian 05-721 2222 atau hubungi CCID Scam Response Centre di talian 03-2610 1559 atau 03-2610 1599 atau hubungi Pusat Respons Scam Kebangsaan (NSRC) di talian 997,” katanya.

Minggu lalu, Mohd Yusri mendedahkan seorang pesara guru wanita mengalami kerugian lebih RM585,000 selepas terpedaya dengan sindiket yang menggunakan modus operandi yang sama. – BERNAMA


Mohamed Khaled kekal pertahan jawatan naib presiden

KUALA LUMPUR: Naib Presiden UMNO, Datuk Seri Mohamed Khaled Nordin hari ini mengesahkan akan mempertahankan jawatannya pada Pemilihan UMNO 2023.

“Saya kekal mempertahankan jawatan (Naib Presiden UMNO),” katanya ringkas kepada pemberita selepas merasmikan majlis prapelancaran Universiti UCSI Kampus Cawangan Bangladesh di sini hari ini.

Dua lagi penyandang naib presiden ialah bekas perdana menteri, Datuk Seri Ismail Sabri Yaakob dan Datuk Seri Mahdzir Khalid.

Sementara itu di JOHOR BAHRU, Ketua Pemuda UMNO Johor Mohd Hairi Mad Shah menawarkan diri untuk bertanding jawatan Naib Ketua Pemuda UMNO Malaysia pada pemilihan UMNO.

Ahli Dewan Undangan Negeri (ADUN) Larkin itu berkata langkah permulaanya ke peringkat nasional itu mendapat persetujuan daripada pucuk pimpinan bahagian dan negeri serta Ketua Pemuda UMNO Datuk Dr Asyraf Wajdi Dusuki.

“Saya akan cuba memastikan ada kesinambungan, sekali gus membawa imej Pemuda yang sentiasa lantang bersuara untuk kepentingan rakyat,” katanya yang juga Ketua Pemuda UMNO Bahagian Johor Bahru, ketika ditemui baru-baru ini.

Ketua Pemuda UMNO Johor sejak 2018 itu berkata bagi jawatan berkenaan, beliau dijangka berentap dengan anak bekas Perdana Menteri, Datuk Seri Najib Tun Razak iaitu Datuk Mohd Nazifuddin dalam saingan tiga atau empat penjuru.

Jawatan Naib Ketua Pemuda UMNO disandang oleh Shahril Sufian Hamdan sebelum beliau digantung oleh parti selama enam tahun baru-baru ini.

Pemilihan UMNO diadakan bermula pada 1 Februari lepas hingga 18 Mac ini dengan Persidangan Tahunan UMNO Cawangan dan Pemilihan Jawatankuasa Cawangan, Wanita, Pergerakan Pemuda dan Pergerakan Puteri Cawangan ialah pada 1 hingga 26 Feb ini.

Selain itu, Mesyuarat Perwakilan dan Pemilihan Jawatankuasa Wanita UMNO, Pergerakan Pemuda dan Puteri UMNO Bahagian bersama Pemilihan Exco Wanita, Exco Pergerakan Pemuda dan Exco Pergerakan Puteri UMNO Pusat bakal diadakan serentak di seluruh negara pada 11 Mac ini.

Mesyuarat Perwakilan dan Pemilihan Jawatankuasa UMNO Bahagian bersama Pemilihan Ahli Majlis Kerja Tertinggi (MKT) UMNO pula akan diadakan serentak di seluruh negara pada 18 Mac ini. – BERNAMA


Pelajar ponteng, guru perlu turun padang – Pengetua SMK Kota Kemuning

SUBANG JAYA: Antara cabaran pasca pandemik adalah segelintir pelajar tidak hadir ke sekolah kerana sudah selesa berada di rumah ketika Perintah Kawalan Pergerakan (PKP).

Sehubungan itu, Pengetua Sekolah Menengah Kebangsaan (SMK) Kota Kemuning, Mohd Fauzi Zailan mencadangkan agar guru turun padang bertanya khabar keadaan pelajar yang tidak hadir ke sekolah.

“Ada yang tidak hadir kerana sudah selesa dengan mengikuti pembelajaran dari rumah yang dilaksanakan ketika PKP.

“Ada juga yang tidak hadir kerana membantu keluarga yang terkesan ekonomi mereka selepas PKP.

“Sehubungan itu, guru-guru perlu mengambil inisiatif menggunakan cara ‘personal touch’ berkunjung ke rumah pelajar untuk bertanya khabar dan menasihati mereka agar tidak tercicir ke sekolah.

“Istilah guru turun padang menunjukkan kecaknaan guru dalam memberi kesedaran betapa pentingnya hadir ke sekolah agar boleh dibantu oleh guru-guru menjawab soalan dengan teknik yang betul.

“Besarlah harapan guru-guru agar pelajar sedia menyambut bantuan dan bimbingan yang diberikan, ” katanya kepada MEDIA VARIASI.

Beliau berkata demikian selepas hadir menyampaikan sijil kepada 489 calon Sijil Pelajaran Malaysia di Majlis Graduasi ala ‘universiti’ di Hotel Summit, USJ hari ini.

Majlis itu dirasmikan oleh Pengasas dan Pengarah Urusan Lautan Variasi, Datuk Syed Nasir Hussin Syed Peer.

Turut hadir, Rajan a/l Apavoo, wakil PIBG SMK Kota Kemuning.

Dalam pada itu Mohd Fauzi turut minta guru-guru kelas membuat kumpulan aplikasi Whatsapp bersama pelajar-pelajar dan ibu bapa mereka.

“Rapatkan hubungan untuk menyelami masalah mereka tetapi dalam masa sama kita nasihat untuk hadir ke sekolah agar lulus peperiksaan,” katanya.

Untuk rekod, PdPR bertujuan mengurangkan risiko jangkitan COVID-19 yang mungkin berlaku di luar sekolah semasa musim perayaan, dilaksanakan pada 2021.

Author

Tun Puteh Wanti

View all posts

View all posts


Lepas tanpa bebas Zahid Hamidi, Idrus Harun perlu beri penjelasan

KUALA LUMPUR: Peguam Negara, Tan Sri Idrus Harun perlu memberi penjelasan terbuka susulan keputusan Mahkamah Tinggi Kuala Lumpur untuk melepas dan membebaskan Timbalan Perdana Menteri, Datuk Seri Dr Ahmad Zahid Hamidi daripada 47 tuduhan rasuah, pecah amanah dan pengubahan wang haram dihadapinya.

Setiausaha Agung DAP, Anthony Loke, berkata, penjelasan itu penting dengan mengambil kira pandangan pelbagai pihak terhadap keputusan itu.

“DAP mengambil maklum pandangan kritikal daripada pelbagai pihak dan orang ramai terhadap keputusan Mahkamah Tinggi Kuala Lumpur untuk melepas tanpa membebaskan 47 kes yang menbabitkan Ahmad Zahid.

“DAP juga menghormati proses dan keputusan mahkamah, namun demi prinsip keadilan dan akauntabiliti, Peguam Negara, Tan Sri Idrus Harun harus memberikan penjelasan terbuka faktor yang mendorong kepada keputusan berkenaan,” katanya menerusi hantaran di laman Facebooknya pada Selasa.

Untuk rekod, kontrak Idrus sebagai peguam negara tamat pada Selasa dan bakal digantikan Peguam Cara Negara, Datuk Ahmad Terrirudin Mohd Salleh yang pelantikannya bakal berkuat kuasa Rabu.

Pada Isnin, Hakim, Datuk Collin Lawrence Sequerah, melepas tanpa membebaskan Ahmad Zahid, 70, yang juga Menteri Kemajuan Desa dan Wilayah (KKDW) selepas membenarkan permohonan Timbalan Pendakwa Raya, Datuk Mohd Dusuki Mokhtar, yang memaklumkan bahawa Jabatan Peguam Negara ingin memberhentikan semua prosiding terhadap beliau pada peringkat ini.

Ahmad Zahid berdepan 47 pertuduhan pecah amanah, rasuah dan pengubahan wang haram dana Yayasan Akalbudi yang diasaskannya.

Loke berkata, pihaknya juga sedar permohonan berkenaan yang dibuat pihak pendakwaan untuk menamatkan prosiding sementara membuat siasatan lebih terperinci, adalah budi bicara Peguam Negara dan diputuskan oleh mahkamah.

Namun, tegasnya, penjelasan mengenai keputusan itu adalah penting untuk memastikan keyakinan orang ramai dan masyarakat antarabangsa terhadap sistem perundangan negara sentiasa terpelihara.

“DAP akan sentiasa menjunjung prinsip pengasingan kuasa di antara cabang kehakiman, eksekutif dan legislatif serta memastikan tidak ada campur tangan eksekutif dalam sebarang kes mahkamah,” katanya.

Author

Fazleen Safina Abd Jamil

View all posts

View all posts


Anak peroleh 9A SPM, hilang resah mak, kata Fadhlina Sidek

KAJANG: Menteri Pendidikan, Fadhlina Sidek mengucapkan tahniah kepada anak perempuannya Thurayya Fadhilah Mohd Fadzli, 18, selepas memperoleh keputusan cemerlang 9A dan 2B+ dalam peperiksaan Sijil Pelajaran Malaysia (SPM) yang diumumkan hari ini.

“Alhamdulillah lega habis, resah mak, saya ingat itu sebahagian daripada kenangan manis pada tahun ini dan saya juga ingin memberi keyakinan kepada ibu bapa semua anak-anak bersekolah aliran perdana Kementerian Pendidikan (KPM) boleh mencipta kejayaan dengan syarat memberi sokongan sepenuhnya.

“Sekolah aliran kerajaan telah membuktikan bahawa keputusan ini telah didukung oleh ekosistem yang baik, guru-guru yang cemerlang dan terlatih dan ini pastinya sebagai satu saranan kepada ibu bapa untuk meyakini kepada sekolah kerajaan,” katanya ketika mengadakan lawatan di Sekolah Menengah Kebangsaan Sultan Abdul Aziz Shah di sini hari ini.

Sebelum itu, beliau hadir ke Sekolah Menengah Agama (SMA) Majlis Agama Islam Wilayah Persekutuan (MAIWP) awal pagi tadi bersama suami menemani anak perempuan mereka mengambil keputusan SPM.

Thurayya anak sulung daripada lima beradik sangat meminati mata pelajaran Matematik Tambahan dan menjadikan kaedah mengajar rakan-rakan sebagai langkah terbaik untuk mengulang kaji mata pelajaran tersebut. – BERNAMA


Hujan lebih sejam, longkang tersumbat punca air melimpah ke Lebuhraya Kajang SILK – Bomba

KUALA LUMPUR: Hujan lebat dan longkang tersumbat menyebabkan air melimpah kira-kira hampir satu meter (m) ke Lebuhraya Kajang SILK di laluan Putrajaya menghala Sungai Ramal Luar, Kajang kira-kira 5 petang tadi.

Pengarah Jabatan Bomba dan Penyelamat Selangor, Norazam Khamis berkata, selepas menerima panggilan berhubung kejadian itu, lapan buah jentera dan anggota dari Balai Bomba dan Penyelamat (BBP) Kajang telah digerakkan ke lokasi.

“Setibanya di lokasi, hasil pemeriksaan oleh pihak bomba mendapati berlaku limpahan air ke jalan raya dipercayai akibat longkang tersumbat susulan hujan lebat selama lebih sejam.

“Anggaran kedalaman air ialah tiga kaki (0.91m) menyebabkan laluan terlibat tidak dapat dilalui oleh sebarang kenderaan ringan. Bagaimanapun, tiada mangsa yang terlibat dalam kejadian itu,” katanya dalam kenyataan hari ini.

Norazam berkata, tinjauan yang turut dilakukan oleh Polis Diraja Malaysia (PDRM) dan syarikat pengendali lebuh raya berkenaan mendapati air surut kira-kira 30 minit kemudian.

“Pegawai Komander Operasi BBP Kajang bersama-sama PDRM telah membantu melancarkan aliran trafik dan tiada kerja-kerja penyelamatan mangsa dibuat,” katanya. – BERNAMA


Kanak-kanak empat tahun meninggal dunia dipercayai didera

JOHOR BAHRU: Seorang kanak-kanak lelaki berusia empat tahun meninggal dunia di Hospital Sultan Ismail (HSI), di sini petang semalam, dipercayai didera.

Ketua Polis Johor, Datuk Kamarul Zaman Mamat berkata, kanak-kanak berkenaan dimasukkan ke hospital itu sejak 23 Disember selepas dilaporkan pengsan di rumah rakan kepada kakak kandungnya di Senggarang, Batu Pahat, pada 6.45 petang hari yang sama.

“Mangsa meninggal dunia pada 6.40 petang semalam setelah menjalani rawatan sejak 23 Dis.

“Proses bedah siasat terhadap kanak-kanak berkenaan akan dibuat pagi ini,” katanya dalam satu kenyataan, di sini hari ini.

Kamarul Zaman berkata, mangsa telah dijaga oleh kakak kandungnya berusia 19 tahun setelah kedua-dua ibu bapanya dimasukkan ke penjara akibat kesalahan dadah, dan kemudian diserah kepada rakan kakaknya untuk dijaga.

Beliau berkata sehari selepas kanak-kanak itu dimasukkan ke hospital, dua lelaki dan tiga wanita telah ditahan termasuk kakak mangsa dan suaminya untuk siasatan lanjut.

“Kesemua mereka ditahan oleh pihak polis antara pukul 12 tengah hari hingga 9.45 malam,” katanya.

Selain itu, pihaknya turut merampas barangan yang disyaki digunakan untuk mendera mangsa, antaranya pengecas telefon bimbit, sarung bantal, cadar, batang besi berukuran 29 inci, penyangkut baju, jaring penutup kipas dan batang besi penongkat motosikal.

Beliau berkata, kesemua individu terbabit direman selama tujuh hari bermula Ahad (25 Dis) hingga Sabtu (31 Dis).

Kes berkenaan yang sebelum itu disiasat di bawah Seksyen 31 (1)(a) Akta Kanak-Kanak 2001 telah diklasifikasikan semula sebagai kes bunuh di bawah Seksyen 302 Kanun Keseksaan susulan kematian mangsa. – BERNAMA


Penguasaan bahagian tengah, hadapan beri ruang Sri Pahang catat kemenangan

KUANTAN: Keupayaan Sri Pahang FC menguasai bahagian tengah dan hadapan, membuka ruang buat mereka mencipta kemenangan 4-1, sekali gus mengutip tiga mata berharga ketika bertemu Kelantan FC, pada saingan Liga Super di Stadium Darul Makmur, di sini malam tadi.

Ketua Jurulatihnya, Fandi Ahmad berkata, penguasaan menyeluruh pada babak pertama itu, kerana kombinasi yang baik antara barisan tengah dan hadapan skuad kendaliannya.

“Saya telah menukar posisi Nor Azam Azih daripada bahagian tengah kepada penyerang kedua bagi membantu Kpah Sherman di bahagian hadapan, Sergio Aguero pula diletakkan di sebelah kanan.

“Kombinasi ini amat baik, kerana ia banyak membuka ruang untuk pemain menghasilkan gol selain kita mampu melakukan hantaran cantik, bagi menembusi kubu Kelantan,” katanya pada sidang media sejurus selepas tamat perlawanan di Stadium Darul Makmur, di sini.

Bagaimanapun, Fandi berkata, rentak permainan skuad Tok Gajah kembali merudum pada minit ke-70, berikutan tonggak utama mereka belum cergas sepenuhnya daripada kecederaan.

“Tiga pemain utama kita iaitu Aguero, Kevin Ingreso dan Azam masih belum cergas sepenuhnya, tetapi keadaan mereka didapati semakin pulih… apabila persembahan kita menurun, bola di dalam kawalan kita hanya ditolak atau berlegar di bahagian tengah.

“Ini memberi ruang kepada pemain lawan mempamerkan aksi lebih bagus, cuma disebabkan kawalan kita ketat di bahagian tengah mereka agak sukar untuk tembus dan hanya mampu melakukan hantaran jauh,” katanya.

Sementara itu, pengendali Kelantan FC, Choi Moon Sik mengakui beliau cuba menerapkan taktikal yang baik dalam pasukan pada separuh masa pertama, namun gawang mereka bolos empat gol sehingga menyukarkan situasi untuk bangkit.

“Kami cuba mencari penyelesaian atas kelemahan Kelantan FC pada separuh masa pertama dan hasilnya permainan kita agak baik pada babak kedua. Tetapi ketinggalan empat gol menyukarkan kami untuk menyaingi pasukan lawan,” katanya. – BERNAMA


PRK: Amanah Johor tidak tolak khabar angin Khalid Samad sebagai calon

JOHOR BAHRU: Parti Amanah Negara (Amanah) Johor tidak menolak khabar angin kemungkinan Pengarah Komunikasi parti itu, Khalid Abdul Samad disenaraikan sebagai calon pada Pilihan Raya Kecil (PRK) Parlimen Pulai.

Pengerusinya, Aminolhuda Hassan berkata, perkara itu tertakluk kepada keputusan dibuat kepimpinan pusat dan pihaknya akan akur dengan ketetapan itu, namun berharap calon bagi kerusi Parlimen Pulai dan Dewan Undangan Negeri (DUN) Simpang Jeram nanti adalah individu tempatan yang mempunyai sokongan akar umbi.

“(Pencalonan Khalid Abdul Samad) Itu terpulang kepada kepimpinan pusat kerana keputusan akhir mereka yang tentukan. Kita di peringkat negeri akan senaraikan calon-calon yang dirasakan layak, mempunyai kaliber dan berintegriti.

“Tetapi apa yang penting kita mahukan calon itu mestilah anak tempatan dan juga orang Johor, tetapi kalau kepimpinan pusat buat keputusan lain kita ambil maklum,” katanya dalam sidang akhbar selepas mempengerusikan Mesyuarat Penyelarasan Amanah Johor, di Kangkar Pulai, di sini malam tadi.

Yang turut hadir, Timbalan Pengerusi Amanah Johor, Dzulkefly Ahmad; Naib Pengerusi Amanah Johor, Suhaizan Kaiat serta barisan kepimpinan Amanah Johor.

Aminolhuda yang juga Ahli Parlimen Sri Gading memberitahu, ketika ini pihaknya baharu menerima satu pencalonan bagi kerusi Parlimen Pulai, manakala bagi kerusi DUN Simpang Jeram masih tiada nama diserahkan peringkat bahagian, lapor Utusan Malaysia.

“Jadi, kami beri masa hingga minggu depan untuk kedua-dua bahagian terlibat menyerahkan senarai nama calon mereka. Apabila diperoleh, Amanah negeri akan buat tapisan daripada pelbagai aspek termasuk latar belakang dan kelayakan calon, sebelum nama itu diserahkan kepada kepimpinan pusat untuk membuat keputusan akhir siapa yang akan bertanding di kedua-dua kerusi berkenaan.

“Apa yang penting, calon tersebut adalah muka baharu, bermakna mereka tidak pernah bertanding di kerusi berkenaan sebelum ini, memang itu antara kriteria yang kita tetapkan,” jelasnya.

Aminolhuda turut memberitahu, kepimpinan tertinggi parti akan mengadakan perbincangan dengan kepimpinan negeri pada 13 Ogos, iaitu sehari selepas hari mengundi bagi Pilihan Raya Negeri (PRN) di enam negeri.

Suruhanjaya Pilihan Raya (SPR) menetapkan tarikh penamaan calon bagi PRK Parlimen Pulai dan DUN Simpang Jeram pada 26 Ogos, manakala pengundian awal 5 September dan hari pengundian pula pada 9 September.

PRK tersebut diadakan ekoran berikutan kematian penyandangnya, Datuk Seri Salahuddin Ayub pada 23 Julai lalu yang juga Menteri Perdagangan Dalam Negeri dan Kos Sara Hidup.

Author

Media Variasi

View all posts

View all posts


Lawatan kerja: Anwar ‘pekena’ murtabak di Kg Melayu Majidee

JOHOR BAHRU: Perdana Menteri, Datuk Seri Anwar Ibrahim meluangkan masa menikmati makan tengah hari di Murtabak Kampung Melayu Majidee, hari ini.

Menerusi lawatan kerja ke Johor itu, Anwar dilaporkan meluangkan masa hampir setengah jam menjamu selera sebelum bergerak ke Masjid Jamek Kampung Melayu Majidi untuk menunaikan solat Jumaat.

Kehadiran Anwar turut ditemani oleh Menteri Besar, Datuk Onn Hafiz Ghazi, serta Ahli Parlimen Johor Bahru, Akmal Nasrullah Mohd Nasir yang juga Timbalan Menteri Pembangunan Kerajaan Tempatan, lapor Berita Harian.

Pada masa sama, Anwar turut menandatangani semula plak perasmian masjid yang terletak kira-kira 40 meter dari kedai makan berkenaan.

Menurut laporan media, Anwar pernah merasmikan pembukaan masjid terbabit pada 21 April 1995 ketika beliau memegang jawatan Timbalan Perdana Menteri.

Kehadiran Anwar ke Johor hari ini merupakan kunjungan pertama beliau sejak mengangkat sumpah jawatan Perdana Menteri ke-10 pada 24 November lalu.

Beliau yang juga Menteri Kewangan kemudian menyertai ribuan jemaah di Masjid Jamek Kampung Melayu Majidi untuk menunaikan solat Jumaat, selain beramah mesra dengan orang ramai.

Terdahulu, Ahli Parlimen Tambun itu memulakan lawatan kerja ke Johor dengan menghadap Sultan Johor, Sultan Ibrahim Iskandar, di Istana Bukit Serene, pagi tadi.

Author

Diyana Rahip

View all posts

View all posts


Menarik! ‘Pekebun Kiriman Tuhan’ jadikan laman rumah kebun golden melon

CYBERJAYA: Siapa sangka di sebalik ujian yang melanda tersingkapnya sebuah hikmah yang mengubah kehidupan seseorang menjadi lebih berharga.

Itulah yang dirasai Mohamad Yazid Mohamad Nazri, 33, apabila tanaman buah ‘golden melon’ yang diusahakannya di kediamannya sendiri tular di media sosial.

Menurut Yazid atau lebih dikenali sebagai ‘Pekebun Kiriman Tuhan’, titik perubahan hidupnya itu bermula ketika Malaysia melalui fasa Perintah Kawalan Pergerakan (PKP) akibat jangkitan COVID-19, dua tahun lalu.

Pada ketika itu, Yazid yang berasal dari Perak, turut terkesan dari segi emosi dan masalah kewangan lantas memilih untuk melakukan aktiviti berkebun sebagai terapi.

Menjadi inspirasi, terapi yang dilakukan itu menarik perhatian orang ramai apabila Yazid mula berkongsi hasil tanamannya di media sosial.

Malahan, rata-rata warga maya teruja dan berminat untuk melihat kebun buah melon yang Yazid usahakan meskipun dia hanya mengusahakan di kediamannya yang terletak di Shah Alam, Selangor.

Menurut Yazid yang bekerja di sebuah firma arkitek di Kuala Lumpur, pada mulanya pelbagai jenis sayuran ditanamnya, namun selepas berpindah tumpuan banyak diberikan pada tanaman buah melon.

“Saya tanam pelbagai jenis tanaman sayuran, cuma kali ini bila saya dapat peluang berpindah rumah yang punyai kawasan lebih luas saya tumpukan tanaman melon,” katanya kepada MEDIA VARIASI.

Ketika ditanya adakah sukar menjaga tanaman buah itu, Yazid akui bahawa melon merupakan sejenis buah yang sensitif kerana perlu diberikan perhatian setiap hari.

“Kos maintenance pokok agak tinggi dengan baja yang semakin naik, peralatan kebanyakan saya DIY,” katanya.

Menariknya, inisiatif tanaman yang diusahakan Yazid itu hanyalah berpandukan ilmu di media sosial sahaja.

Dalam pada itu, Yazid berpendapat bahawa tidak wujud istilah ‘tangan panas’ dalam dunia perkebunan.

“Saya tidak setuju, kerana tidak adil untuk dikatakan begitu. Contoh jika seseorang itu dikatakan tangan panas, adakah dia langsung tiada peluang untuk menanam?

“Allah ciptakan hambanya sebaik-baik kejadian, cuma yang paling penting adalah ilmu. Jika kita kuasai dan fokus teknik sesuatu tanaman, insyaAllah akan berhasil. Doalah agar tanaman berjaya,” ujarnya.

Author

Diyana Rahip

View all posts

View all posts


PM Anwar sertai majlis takbir Aidiladha bersama rakyat di Sungai Long

KAJANG: Perdana Menteri, Datuk Seri Anwar Ibrahim hari ini menyertai majlis takbir raya sempena Hari Raya Aidiladha yang akan disambut esok.

Bacaan takbir raya itu dipimpin Imam Masjid Taman Rakan Sungai Long, Mohd Zamzuri Abu Othman dengan disertai ahli jawatankuasa, jemaah masjid dan penduduk setempat.

Laungan takbir itu turut disiarkan secara langsung Radio Televisyen Malaysia (RTM) menerusi saluran TV1 serta di laman sosial rasmi Perdana Menteri, RTM dan Kementerian Komunikasi dan Digital pada pukul 8.20 malam tadi.

Terdahulu Anwar yang lengkap berbaju Melayu, tiba di masjid berkenaan pada pukul 7.19 malam disambut ahli jawatankuasa masjid dan jemaah.

Anwar dan para jemaah kemudiannya berbuka puasa sebelum bersama-sama menunaikan solat Maghrib dan seterusnya bersedia untuk melaungkan takbir raya.

Selesai takbir, Perdana Menteri kemudiannya meluangkan masa beramah mesra dan bergambar bersama para jemaah dan kanak-kanak sebelum meninggalkan masjid pada pukul 8.30 malam.

Esok, Perdana Menteri dijadual menunaikan solat sunat Aidiladha di Masjid Putra, Putrajaya. – BERNAMA


Isu lantikan NC universiti, MSAP dibangkit di Dewan Rakyat hari ini

KUALA LUMPUR: Persoalan sama ada kerajaan akan meneruskan amalan lantikan naib canselor universiti oleh menteri antara yang dibangkitkan pada persidangan Dewan Rakyat hari ini.

Berdasarkan Aturan Urusan Mesyuarat, pertanyaan itu akan dikemukakan Muhammad Islahuddin Abas (PN-Mersing) kepada Menteri Pendidikan Tinggi pada sesi Waktu Pertanyaan-Pertanyaan Menteri.

Beliau juga ingin tahu sama ada lantikan jawatan berkenaan diberikan secara autonomi kepada warga universiti sendiri untuk mengundi naib canselor mereka, susulan keputusan kerajaan tidak memansuhkan Akta Universiti dan Kolej Universiti 1971 (AUKU).

Turut dibangkitkan adalah pertanyaan Khoo Poay Tiong (PH-Kota Melaka) yang meminta Menteri Komunikasi dan Digital menjelaskan mengenai Standard Mandatori Mengenai Penetapan Harga Akses (MSAP) baharu yang mula berkuat kuasa semalam dan kesannya terhadap sektor telekomunikasi serta pengguna dari segi mutu perkhidmatan.

Pada sesi sama, Syerleena Abdul Rashid (PH-Bukit Bendera) pula bertanyakan kepada Menteri Kesihatan berhubung prestasi dalam melancarkan aktiviti dan program mencegah kanser serviks selaras dengan Pelan Tindakan Ke Arah Penghapusan Kanser Serviks di Malaysia 2021-2030.

Dalam sesi Pertanyaan-Pertanyaan Bagi Jawab Lisan pula, Syed Ibrahim Syed Noh (PH-Ledang) meminta Menteri Pengangkutan menyatakan punca dan penyelesaian yang akan diambil berkenaan isu bahaya kemalangan jalan raya dan kematian akibat nahas, yang lebih besar berbanding kes COVID-19.

Selain itu, Menteri Pembangunan Kerajaan Tempatan juga dijadualkan menjawab soalan Onn Abu Bakar (PH-Batu Pahat) yang ingin tahu langkah kementerian itu untuk membendung masalah kenaikan harga rumah yang berterusan.

Selesai sesi soal jawab itu, persidangan Dewan Rakyat akan menyambung semula sesi perbahasan Rang Undang-Undang Perbekalan 2023 di peringkat dasar bagi hari keempat.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


UMNO Ketereh sokong keputusan MT namakan Ismail Sabri calon PM ke-10

KOTA BHARU: UMNO Bahagian Ketereh sebulat suara menyokong keputusan Majlis Tertinggi UMNO yang menamakan Naib Presiden UMNO Datuk Seri Ismail  Sabri Yaakob sebagai calon Perdana Menteri Ke-10 dalam menghadapi Pilihan Raya Umum Ke-15 (PRU15).

Sokongan berkenaan merupakan salah satu daripada lima usul yang dipersetujui sebulat suara pada Mesyuarat UMNO Bahagian Ketereh pada Jumaat.

Bahagian berkenaan juga menyokong segala usaha kerajaan pimpinan Ismail Sabri yang memberikan keutamaan kepada usaha transformasi kerajaan khususnya transformasi Parlimen, peralihan ke fasa endemik, pemulihan ekonomi negara, menangani inflasi dan kos sara hidup rakyat, membela nasib rakyat serta mengekalkan keamanan dan perpaduan Keluarga Malaysia berteraskan prinsip Kebersamaan, Keterangkuman dan Kesyukuran.

Bahagian berkenaan juga merakamkan kesyukuran dan setinggi-tinggi tahniah kepada pentadbiran Kerajaan Keluarga Malaysia pimpinan Ismail Sabri yang telah berjaya melakar pelbagai kejayaan dan prestasi cemerlang.

Selain itu UMNO Ketereh juga  menyokong supaya perundingan penyatuan ummah diteruskan dengan UMNO kekal mengambil sikap terbuka untuk merealisasikan penyatuan bangsa Melayu bagi menghadapi Pilihan Raya Umum kali ini.

UMNO bahagian itu juga menyatakan kesediaan jentera pilihan rayanya untuk menghadapi PRU15 dengan semangat juang tinggi, setia kepada parti dan berkhidmat bersama komponen dan Sahabat Barisan Nasional untuk memenangkan parti dalam PRU kali ini. – BERNAMA


Dua warga Taiwan ditahan di KLIA – Ketua Polis Negara

KUALA LUMPUR: Dua warga Taiwan yang dikehendaki kerana disyaki terlibat dengan kes tembakan di negara berkenaan, ditahan pada 20 April lepas di balai ketibaan Lapangan Terbang Antarabangsa Kuala Lumpur (KLIA) ketika memasuki Malaysia melalui penerbangan dari Taiwan.

Kedua-dua suspek juga dipercayai ahli kongsi gelap serta anggota sindiket scammer di Taiwan.

Ketua Polis Negara, Tan Sri Acryl Sani Abdullah Sani berkata, suspek ditahan susulan waran tangkap yang dikeluarkan oleh pihak berkuasa Taiwan, di samping pasport kedua-dua mereka dibatalkan oleh kerajaan Taiwan, dan tangkapan dibuat di bawah Akta Imigresen 1959/63.

“Kejayaan ini merupakan hasil kerjasama erat PDRM (Polis Diraja Malaysia) dengan pihak berkuasa Taiwan, dan kolaborasi ini akan diteruskan untuk mengenal pasti rangkaian jenayah berkait kedua-dua suspek di Malaysia,” katanya dalam kenyataan hari ini.

Beliau berkata, kedua-dua suspek telah diserahkan kepada wakil polis Taiwan di KLIA semalam untuk dibawa pulang ke negara asal.

Acryl Sani berkata, PDRM komited dalam menjaga keamanan dan ketenteraman awam.

“PDRM juga akan mengambil langkah-langkah keselamatan bagi memastikan Malaysia tidak dijadikan negara transit atau destinasi bagi mana-mana pihak yang melanggar undang-undang,” katanya. – BERNAMA


Tenis: Wimbledon akan tarik balik larangan kepada pemain Rusia dan Belarus

“Hasrat kami untuk menerima penyertaan pemain Rusia dan Belarus tetapi mereka perlu bermain sebagai atlet ‘neutral’ dan mematuhi semua syarat yang ditetapkan,” menurut kenyataan Kelab All England pada Jumaat.

Tetapi pemain yang mendapat pembiayaan daripada Rusia atau Belarus atau ditaja oleh syarikat yang dikendalikan atau dikawal oleh negara itu tidak dibenarkan menyertai kejohanan berkenaan.

“Jika berlaku perubahan…kami akan mempertimbangkan semula dan mengambil langkah yang sewajarnya,” kata Pengerusi Kelab All England, Ian Hewitt. – BERNAMA-XINHUA


Jumlah penduduk Bumiputera dianggar 21.13 juta tahun ini – DOSM

PUTRAJAYA: Jumlah penduduk Bumiputera pada tahun ini dianggarkan seramai 21.13 juta dengan kadar pertumbuhan sebanyak 1.1 peratus daripada 20.9 juta orang tahun lepas, menurut Jabatan Perangkaan Malaysia (DOSM).

DOSM dalam kenyataan memaklumkan, jumlah penduduk lelaki ialah 10.69 juta mengatasi perempuan dengan 10.44 juta dengan nisbah jantina adalah 102 lelaki berbanding 100 perempuan.

“Dari segi perangkaan demografi, bilangan kelahiran hidup bagi Bumiputera pada 2021 adalah 357,140 dengan jangkaan hayat ketika lahir adalah 70.5 tahun bagi lelaki dan 74.7 tahun bagi perempuan.

“Sementara itu, kadar kesuburan jumlah bagi seorang wanita Bumiputera adalah 2.1 pada 2021 berbanding 2.2 pada 2020,” menurut kenyataan itu.

Statistik Bumiputera 2022 diterbitkan buat julung kali hari ini yang memaparkan statistik berkaitan Bumiputera dalam bidang sosial dan ekonomi di peringkat nasional dan negeri dari 2017 hingga 2022.

Menurut DOSM, bilangan kematian bagi Bumiputera yang dicatatkan pada 2021 adalah 138,868 kematian dengan tiga sebab utama kematian yang disahkan secara perubatan adalah jangkitan COVID-19 dengan 17,654 kematian, penyakit jantung iskemik (13,563) dan pneumonia (10,914).

Mengenai tenaga buruh, seramai 9.26 juta tenaga buruh pada 2021 adalah bumiputera yang terdiri daripada 5.58 juta lelaki dan 3.68 juta perempuan.

“Pada 2021, berdasarkan pencapaian pendidikan, sumbangan tenaga buruh Bumiputera yang berpendidikan peringkat menengah dan ke bawah adalah 64.8 peratus manakala 35.2 peratus tenaga buruh Bumiputera berpendidikan tinggi,” menurut kenyataan itu.

Kenyataan itu memaklumkan, kadar pengangguran dalam kalangan Bumiputera adalah 5 peratus pada 2021 berbanding 4.5 peratus pada 2020.

Dari segi statistik siswazah, bilangan siswazah Bumiputera yang direkodkan pada 2021 adalah seramai 3.63 juta orang dengan 1.63 juta daripadanya adalah lelaki manakala 2 juta perempuan.

Bagi statistik pindah milik harta tanah pada 2021, transaksi harta kediaman yang direkodkan adalah 106,276 dengan nilai transaksi RM30.83 bilion dan pindah milik harta tanah jenis komersial pula mencatatkan 2,834 transaksi dengan nilai pindah milik bernilai RM1.45 bilion.

Sementara itu, bilangan Bumiputera yang berdaftar di institusi kebajikan am di bawah Jabatan Kebajikan Masyarakat pada 2021 meningkat kepada 3,228 orang daripada 2,948 orang pada 2020.

“Daripada jumlah itu, 1,402 orang di institusi kanak-kanak, 495 orang di institusi Orang Kurang Upaya dan 1,051 orang di institusi warga emas dan orang papa,” menurut kenyataan itu. – BERNAMA


Wanita kongsi cara sediakan ‘first-aid kit’ versi kedai RM2

PETALING JAYA: Seorang wanita berkongsi cara menjimatkan perbelanjaan bagi penyediaan kit pertolongan cemas atau ‘first-aid kit’ menggunakan barangan daripada kedai dua ringgit.

Menerusi perkongsian @ayu.muhamad di akaun TikToknya, wanita itu bercadang untuk meletakkan kit berkenaan di dalam keretanya untuk kegunaan kecemasan.

“Semua barang ada dekat kedai ini, tak perlu pening kepala nak cari. Saya nak letak dalam kereta sebab belum ada “first aid”. Kita pun tidak tahu bila kita perlukan, jadi hari ini saya nak tunjuk versi bajet,” katanya.

Antara barangan yang dibeli ialah pembalut luka, minyak angin, minyak gamat, tisu basah dan bekas kecil untuk ubat-ubatan.

Sehingga kini, video tersebut mendapat 375,200 tontonan, 19,700 tanda suka dan 3214 perkongsian.

Menjengah di ruangan komen mendapati ramai yang turut berkongsi teruja dengan pembelian itu serta ada juga yang menitip pesanan.

“Saya suka beli barang “first aid” di kedai ini, plaster (pelekat luka) terutamanya. Anak – anak kalau ada luka, terus tampal. Beli sekotak, banyak kita dapat,” kata Virgoseptember.

“Sebelum beli tengok dulu ramuan atau bahan produk itu. Takut tak sesuai dan pastikan tak letak di direct (terus) cahaya matahari atau tempat panas” tegur Keciyyy.

“Ubat untuk dimakan tak elok dibiarkan di dalam kereta. Haba tak bagus untuk ubatan,” ujar Ayra Alissa – KOSMO

Authors

Media Variasi

View all posts

Diyana Rahip

View all posts

View all posts

View all posts


30 gabungan NGO di Serdang beri sokongan kepada Syed Ibrahim

SERI KEMBANGAN: Sebanyak 30 gabungan pertubuhan bukan kerajaan (NGO) di Serdang menyatakan memberikan sokongan mereka kepada calon BN Parlimen Puchong, Datuk Seri Syed Ibrahim Kader.

Kenyataan itu diumumkan Ketua Publisiti Gabungan Pertubuhan-Pertubuhan Serdang, Tan Kok Chin di Bangunan MCA Seri Kembangan pada Ahad petang.

Menurut Tan, gabungan tersebut yang terdiri daripada 30 NGO dan telah ditubuhkan selama 20 tahun itu, percaya Syed Ibrahim mampu menjadi wakil rakyat yang akan mendengar suara rakyat di Puchong dengan lebih dekat.

Beliau mengumumkan kenyataan tersebut ketika Syed Ibrahim melakukan pertemuan dengan NGO daripada pertubuhan itu untuk menyantuni dan mendengar luahan mereka.

Turut hadir bersama dengan Syed Ibrahim dalam pertemuan itu ialah Pengerusi BN Parlimen Puchong, Datuk Satim Diman; Ketua Wanita UMNO Puchong, Hasnah Dain dan Ketua Penerangan MCA, Wong Jung Lik.

Tan sempat memaklumkan kepada Syed Ibrahim berkenaan beberapa masalah yang telah lama dihadapi penduduk di Serdang yang tidak diselesaikan bekas Ahli Parlimen Puchong daripada PH, Gobind Singh Deo.

Antara masalah tersebut adalah seperti masalah jalan raya utama di kawasan itu yang menyebabkan kesesakan trafik semakin teruk dan menyukarkan penduduk.

Selain itu, penduduk juga sukar bertemu dengan wakil rakyat mereka untuk membuat aduan secara terus berkenaan masalah yang dihadapi mereka.

Author

Faridah Amiratul

View all posts

View all posts


Rayu anak dibebaskan, empat tahun ditahan tiada pengenalan diri

GOPENG: Seorang bapa merayu anak lelakinya dapat dibebaskan segera selepas empat tahun ditempatkan di pusat tahanan imigresen kerana kesalahan tidak mempunyai kad pengenalan diri.

R Rama Chandran, 54, berkata, anaknya, R Tayalan yang kini berusia 26 tahun berdepan kekangan memperolehi kad pengenalan disebabkan dokumen sijil kelahiran yang tidak lengkap.

“Sebenarnya dia sudah berusaha untuk dapatkan kad pengenalan, tetapi tak berjaya kerana pada sijil kelahiran tiada maklumat lengkap ibu.

“Saya dan isteri sudah lama berpisah, itu sedikit sebanyak menyukarkan urusan hingga berlarutan dalam tempoh yang lama,” katanya dalam sidang akhbar di Pondok Al Jaafar dekat sini pada Isnin, lapor Sinar Harian.

Menurutnya, anak sulungnya itu memeluk Islam sejak berusia 12 tahun dan dihantar ke Pondok Al Jaafar untuk menimba ilmu dan mempelajari kemahiran di bengkel.

“Waktu tangkapan itu, dia dikatakan sedang tolong baiki kereta di sebuah bengkel rakannya di Klebang (Ipoh), kebetulan ada operasi polis dan disebabkan tiada kad pengenalan, dia terus ditahan dan diserahkan kepada Jabatan Imigresen,” katanya.

Sementara itu, Pengerusi Pondok Al Jaafar, Mohamad Tarudi Bahari berkata, proses melengkapkan dokumen sijil kelahiran milik Tayalan atau nama Islamnya, Mohd Farid dilakukan pada Jun lalu.

Katanya, dokumen lengkap itu diperlukan bagi membolehkan proses seterusnya dilakukan Jabatan Imigresen.

“Sepanjang tempoh ini, kami jejaki ibu kandung Mohd Farid dan berjaya. Proses angkat sumpah di Jabatan Pendaftaran Negara sudah dibuat dan perlu menunggu September depan untuk pengeluaran sijil baharu.

“Kami harap usaha dilakukan ini dapat membantu Mohd Farid bebas, setakat ini kami tidak dimaklumkan dia lakukan kesalahan lain, hanya kerana tidak memiliki kad pengenalan sahaja,” katanya.

Author

Media Variasi

View all posts

View all posts


PM dan PN sudah berjumpa, isu rakyat diutamakan

SERDANG: “Dah… hari itu saya dah kata, dah ada (pertemuan). Bersatu telah sampaikan pandangan mereka dan saya pun dah sampaikan pandangan saya… jadi setakat itu sajalah,” kata Perdana Menteri, Datuk Seri Ismail Sabri Yaakob.

Beliau berkata demikian bagi mengesahkan pertemuan bersama Perikatan Nasional (PN), dua minggu lalu.

Katanya, pertemuan yang berlangsung pada minggu terakhir sesi sidang Dewan Rakyat di bangunan Parlimen itu dihadiri Setiausaha Agung PN, Datuk Seri Hamzah Zainudin dan Bendahari PN, Datuk Seri Ahmad Samsuri Mokhtar.

“Perkara berkenaan juga telah diumumkan ketika saya merasmikan MAHA 2022 pada 6 Ogos lepas dan ia tidak perlu dibangkitkan lagi,” katanya selepas melawat Pavilion Pahang pada Pameran Pertanian, Hortikultur dan Agro Pelancongan Malaysia (MAHA) 2022 di Taman Eskpo Pertanian Malaysia (MAEPS) di sini hari ini.

Perdana Menteri turut menegaskan bahawa fokus kerajaan kini adalah untuk menyelesaikan isu rakyat dan memulihkan semula ekonomi negara.

“Rakyat lebih nak dengar perkara ini (menyelesaikan isu rakyat). Biar kita fokus kepada rakyat. Itu lebih penting.

“Barang misalnya yang dikatakan naik dan sebagainya, atas intervensi yang dibuat kerajaan, harga ayam dah turun, lambakan ayam di pasaran tidak besar dari segi jumlahnya yang menyebabkan harga walaupun kita tetapkan harga siling RM9.40, sekarang ini RM7.50 dan ada sesetengah tempat RM7. Itu fokus kerajaan lebih kepada menjaga kepentingan rakyat.

“Seperti minyak masak. Minyak sawit dah turun harga tetapi minyak masak tak turun. Sekarang ini menerusi Jawatankuasa Petugas Khas (Jihad) Tangani Inflasi, kita dah berjaya turunkan harga minyak masak. Kita juga dimaklumkan oleh Kementerian Kerja Raya bahawa harga besi pun dah turun,” katanya.

Ismail Sabri yang turut diminta mengulas mengenai pertumbuhan suku kedua Keluaran Dalam Negara Kasar (KDNK) yang mencapai pertumbuhan 8.9 peratus, berkata ia akan diulas pada Konvensyen Wanita Barisan Nasional (BN) esok yang akan berlangsung di Pusat Dagangan Dunia Kuala Lumpur.

Author

Tun Puteh Wanti

View all posts

View all posts